نرخی بەرمیلێک خاوی برێنت گەیشتە 40 دۆلار و 52 سه‌نت\nلە بازاڕەکانی جیهاندا، بەرمیلێک خاوی برێنت بە ٤٠ دۆلار و ٥٢ سەنت مامەڵەی پێوەدەکرێت.\nدوێنێ نرخی بەرمیلێک خاوی برێنت گەیشتە ٤١ دۆلار و ٤٥ سەنت و رۆژەکەی بە ٤١ دۆلار و ١٨ سەنت تەواو کرد، بەڵام کاتژمێر ٠٩:٣٠ ئەمڕۆ، نرخی بەرمیلێک خاوی برێنت ١،٦ دابەزینی بەخۆیەوە بینی و گەیشتە، ٤٠ دۆلار و ٥٢ سەنت.\nلە هەمان کاتدا بەرمیلێک خاوی رۆژئاوای تێکساس بە ٣٨ دۆلار و ١٢ سەنت مامەڵەی پێوە کرا.\nبەگوێرەی ئەو زانیارییانەیشی کە پەیمانگای پێترۆلی ئەمریکا بڵاوی کردوونەتەوە، هەفتەی رابردوو ٨،٥ ملیۆن بەرمیل نەوت لە یەدەگەکانی نەوتی ئەمریکا زیادی کردووە و ئەمەیش بووەتە هۆی دابەزینی نرخی ئەو کاڵا ستراتیجییە.\nهەروەها ئەو نیگەرانیانەی کە خاوبوونەوەی گەشەی ئابووری وڵاتانی جیهان بەتایبەت ئابووری چین و ئەمریکا دروستی کردوون رۆڵیان هەبووە لە دابەزینی نرخی نەوت.\nبەگوتەی پسپۆڕانیش بڕیارەکەی رێکخراوی وڵاتانی هەناردەکاری نەوت "OPEC" و وڵاتانی دەرەوەی رێکخراوەکە بۆ کەمکردنەوەی ٩،٧ ملیۆن بەرمیل لە بەرهەمی نەوتیان تا کۆتایی مانگی تەمووز رێگربووە لە دابەزینی خێرای نرخی نەوت لە جیهاندا.\nلە لایەکی دیکەیشەوە لە کێڵگەی شەرارە کە گەورەترین کێڵگەی نەوتە لە لیبیا، بەهۆی هێرشی گرووپە چەکدارەکانەوە بەرهەمهێنانی نەوت بۆ ماوەی چەند کاتژمێرێک وەستا و دواتر دەستی پێکردەوە.


زه‌نگی دابه‌شكردنی عێراق لێدرا\n"موه‌فه‌ق ڕوبه‌یعی" ڕاوێژكاری پێشووی ئاسایشی نه‌ته‌وه‌یی عێراق و ئه‌ندامی ئێستای فراكسیۆنی ده‌وڵه‌تی یاسا ئه‌وه‌ی دووپات كرده‌وه كه‌ئه‌مریكا كاتێ باسی پاراستنی یه‌كپارچه‌یی عێراق ده‌كات، ڕاستگۆنیه. چونكه به‌كرده‌وه به‌شداری ده‌كات له‌دابه‌شكردنی عێراقدا. بۆیه هه‌ر قسه‌یه‌ك له‌باره‌ی پارستنی یه‌كپارچه‌یی عێراقه‌وه ده‌یكه‌ن، درۆیه.\nله‌بڵاوكراوه‌یه‌كی نوسینگه‌ی ئیعلامی موه‌فه‌ق ڕوبه‌یعیدا كه‌دراوه به میدیاكان هاتووه: " سیاسه‌تی ئه‌مریكا له‌سه‌ر زه‌وی ده‌بێته هۆی دابه‌شكردنی عێراق، ئه‌گه‌رچی ئه‌وان پێچه‌وانه‌ی ئه‌وه‌ش قسه بكه‌ن".\nجه‌ختیش ده‌كاته‌وه له‌وه‌ی: " ئه‌وه‌ی ئه‌مریكا باسی یه‌كپارچه‌یی عێراق ده‌كات، درۆیه‌كی ئاشكرایه، چونكه سیاسه‌تی كرده‌ییان له‌سه‌ر زه‌وی ده‌بێته هۆی دابه‌شكردنی عێراق".\nگوتوشیه‌تی: " ئه‌و سیاسه‌ته‌ی ئه‌مریكا كه‌كار بۆدابه‌شكردنی عێراق ده‌كات، له1991ه‌وه به‌ئاشكرا ده‌ركه‌وتووه، ئه‌وكاته‌ی كاریان كرد بۆ دروستكردنی ناوچه‌ی دژه‌فڕین. ئه‌وه‌ش له‌دوای 20 ساڵ وای لێهات كه كوردستان وه‌ك ناوچه‌یه‌كی سه‌ربه‌خۆ له‌ڕووی ئاسایش و سیاسی و ئابووریه‌وه ده‌ربكه‌وێت".\nهه‌روه‌ها ده‌ڵێت: " واشنتۆن ده‌یه‌وێت هه‌مان سیناریۆ له‌ناوچه‌كانی ڕۆژئاوای عێراق دووباره بكاته‌وه".


لیرگ (بە ئینگلیزی: Urticaria) کاردانەوەیەکی ئالێرجیکی تووشە کە بە شێوەی زیپکەی پانی سوور لە سەر پێست دەردەکەوێت.\nلیرگ ھەڵماسینی پێستی لەشە وەک ئەوەی بەر گیای گەزنە کەوتبێت.\nلیرگ نەخۆشییەکی کورت خایەنە کە تێیدا ھەموو لەش سوور دەبێتەوە و دەخورێ. ئەم دیاردەیە لە دەنکە زیپکەی وردی پەمەیی و بڕێجار بلۆق دەچێ کە وێڕای خورینی زۆر سەرھەڵدەدات. لیرگ بەزۆری بە ھۆی کاردانەوەی لەش لە ھەمبەر ماکی ھیستامین و ھاوشێوەکانی بەدی دێت\nئەو ماکانەی کە زۆرترین ئەگەری لیرگ دەرکردنیان لە سەرە: چەرەس، چاکڵێت، ماسی، تەماتە، ھێلکە، تووە فەرەنگی، شیر و زیادەمەنی خۆراکی و میوەی تازە بە تایبەت مزرەمەنی و دەرمانی ئانتی بیوتیک وەک پێنیسیلین و ئەسپیرین، خەوھێنەرەکان، ڤیتامینەکان و..\nبە زۆری لیرگ بێ زەرەرە و زیانی لێ ناکەوێتەوەو لە ٦ حەفتەدا کۆتایی دێت، لەوانەیە ئەم ماوەیە زیاتر بێتەوە و تا چەندین مانگ و ساڵیش درێژە بستێنێ.\nلە زمانی کوردیدا ئەم وشانە ھاتووە: لیر، لیرک و ھیر\nباشترین چارەسەری لیرگ، ناسین و دەسنیشان کردنی ھۆکارەکانی سەرھەڵدانی لیرگ و خۆپاراستن لێیانە. لەوانەیە گۆڕانی شوێنی ژیان بۆ ماوەی دوو حەفتە، کاریگەرییەکی زۆر باشی ھەبێ.\nئەو کەسانەی لیرگ دەردەکەن، دەبێ لە خواردنی بڕێ خۆراکی وەک چەرەز، مۆز، تووە فەرەنگی، پیاز، تەماتە، باینجان، ھێلکە، مزرەمەنی، شیر، ماسی، پەنیر، بەھارات، ڕەنگی خۆراکی، خۆراکی تێکەڵ بە ماکی ڕاگر (سووسیس، کۆنسێرڤ، مایۆنێز و..) پارێز بکەن، دەرمانە ناپێویستەکان وەلاوە نێن و بە ئاوی فێنک خۆ بشۆن.\nھەتوانەکان وەک کرێم و لووسیۆن لە سەر لیرگ کاریگەرییەکی ئەوتۆیان نییە.\nزۆربەی کات بۆ ھێور کردنەوە و لابردنی لیرگ، دەرمانی ئانتی ھیستامین بەکار دێنن، ئەم دەرمانانە لەوانەیە خەوھێنەر بێ، کەوایە لە کاتی لێخوڕین و وردەکاریدا بەکاری مەھێنن. ئانتی ھیستامی چەن جۆری ھەیە کە لە نەخۆشێکەوە بۆ نەخۆشێکی تر دەگۆڕی و پزیشک جۆرەکەی دەسنیشان دەکات.\n2648 جار خوێندراوه‌ته‌وه\nھەوکردنی کاتی بۆشاییە ھەوایەکانی دەوروبەری لووت "إلتھاب الجیوب"...


سەرۆکی هەرێمی کوردستان، بە بۆنەی کۆچی دوایی مام جەلال تاڵەبانی، ماتەمینیی گشتی ڕاگەیاند\nڕۆژی سێشەممە ٣ـی١٠ـی٢٠١٧، بەڕێز مه‌سعود بارزانى سەرۆکی هەرێمی کوردستان، لە په‌يامێكى ڤیدیۆییدا به بۆنه‌ى كۆچى دوايى مام جه‌لال تاڵه‌بانى، سكرتێرى گشتيى يه‌كێتى نيشتيمانى كوردستان و سه‌رۆك كۆمارى پێشووى عێراق، ماتەمینیی گشتی راگه‌ياند.\nبە خه‌م و په‌ژاره‌یه‌كی زۆره‌وه هه‌واڵی كۆچی دوایی (سه‌رۆك مام جه‌لال)مان پێ گه‌یشت.\nپرسه و سه‌ره‌خۆشیی خۆم ئاراسته‌ی خانه‌واده‌ی تاڵه‌بانی و به تایبه‌تی، (هێرۆخان، كاك بافڵ و كاك قوباد) ده‌كه‌م، به‌دڵ هاوبه‌شی خه‌میانین.\nله‌ده‌ستدانی سه‌ركرده‌یه‌كی وه‌ك (مام جه‌لال) زیانێكی گه‌وره‌یه بۆ گه‌له‌كه‌مان و به ئاسانی پڕ ناكرێته‌وه.\nسه‌ره‌خۆشی له خۆمان و هه‌موو گه‌لی كوردستان و، برایانی سه‌ركردایه‌تیی یه‌كێتیی نیشتیمانیی كوردستان و هه‌موو ئه‌ندامانیان ده‌كه‌م.\nداواكارم له خوای گه‌وره، گیانی برای به‌رێزم (مام جلال) به به‌هه‌شتی به‌رین شاد بكات.\nبۆخۆیشم هه‌ڤاڵ و برا و پشتیوانێكی به‌هێزم له ده‌ست دا. جێگای شانازییه كه هه‌ردووكمان پێكه‌وه و له‌گه‌ڵ برایانی تر، توانیمان زۆر كۆسپ و ته‌گه‌ره له‌سه‌ر ڕێگه‌ی خه‌بات و تێكۆشانمان هه‌ڵگرین. هه‌روه‌ها زۆر قۆناغی تاڵ و ناخۆشمان بڕی.\nشانازییه كه زۆرێك له ده‌سته‌كه‌ته‌كانی ئه‌مڕۆ ده‌گه‌ڕێته‌وه بۆ ئه‌و برایه‌تییه‌ی كه پێكه‌وه بناغه‌یمان دانا.\nئێستایش باشترین وه‌فا بۆ گیانی برای به‌ڕێز (مام جه‌لال) و، گیانی هه‌موو شه‌هیدانی ڕێگای ڕزگاریی گه‌له‌كه‌مان، پته‌وتركردن و به‌هێزتركردنی یه‌كڕیزیمانه، هه‌ر به‌وه‌ش ده‌توانین بگه‌ینه ئه‌و ئامانجه پیرۆزه‌ی كه سه‌ركرده‌كانمان و هه‌زاران ڕۆڵه‌ی ئه‌م گه‌له گیانیان به‌خت كرد له پێناویدا.\nانا لله واتا اله راجعون\nبه‌م بۆنه خه‌مناكه‌وه، هه‌فته‌یه‌ك ماته‌مینیی گشتی راده‌گه‌یەنین.''\nبۆ بینینی دەقی پەیامەکە پەنجە لێرە دابگرە\nSOURCE:: KRP PAGE HIT:: 379


مام ڕەسووڵ - قەڵەم\nتاریخ ایجاد در جمعه, 13 بهمن 1396 22:54\nتازه گزينگی هەتاو منارەی مزگەوتی گەورەی شاری ئەنگوتبوو، لە ماڵ دەرکەوت.\nخۆی نەبێ کەس نەيدەزانی بۆچی بەو بەيانييه زووه له ماڵ دەرکەوتووە. له سەر سەکۆی قەڵا بەرزەکەی نێو شار ڕاوێستابوو. به لەنگەری گۆچانەکەی خۆی به سەرپێوه ڕاگرتبوو. بەژنی وەک شۆڕەبی، قەفێکی تەواو بەسەر گۆچانەکەیدا چەما بووەوه و بە سيلەی چاوەکزەکانی دەيڕوانييه تەبەقی ڕۆژ.\nبه پشتێنه کودەرييه ڕەنگ کاڵەوه بووەکەی چڵمی لووت و ليکەکەی سڕيی. بەرماڵەکەشی که له دوای مردنی ھاوسەرەکەی بۆی ببووه يادگاری تەمەنی تێپەڕبووی و، زیاتریش له جاران ھەستی به ھاوڕێيەتی لەمێژينەی دەکرد، له سەرشان و مله چەماوەکەی چۆغەکەی داپۆشی بوو. ئاخێکی ھەڵکێشا و ھەناسەی له دەروونيدا تاسا.\nبه کۆمەکۆم و لاتراسکەبەستن ھێدی و لە سەرخۆ له لێژی قەڵاکەوه سەربەروخوار بۆلای حەوز و مزگەوتەکە داگەڕا.\nکەزەبایەکی ساردی پاییزی ڕۆخساری خەواڵووی باوەشێن دەکرد. لە بەرەبەیاندا نەرمە بارانێک کۆڵان و شەقامەکانی ئاوپژێن کردبوو. کۆڵانەکە لەبەر چاوی وەکوو خەنێک وابوو، کە زۆر جار لە شەوی پاییزدا لە سەر خەرمان لە نێو لۆدەکای پاش خۆیانی هەڵدراوەدا دیبووی. بۆنی کاگڵی بە باران پژاویش وەکوو جاران بۆی ئاشنا بوو.\nدەڕۆیشت و لە بەرخۆیەوە دەیگوت:«ئەمەش بەشی من، پیری عاقیبەت شەڕ خۆم!» بیرەوەریکی تاڵ و دڵتەزێن لە ناخیدا چڕۆی کرد، هەواڵی کوژرانی کوڕەکانی هاتەوە بیری. بیرەوەری تێکەڵاو بە ئاڵۆزی دەروونی دەبوو. خەم و پەژارەش دەمارەکانی لەش و گیانی لە بەریەک برد بوو. ڕق و قینیش لە دڵیدا پەنگی خاودبووەوە. سیمای ڕۆمانێکی نەنووسراو بوو.\nسەری هەڵبڕی، چاوەکانی ڕەشکە و پێشکەی دەکرد. تارماییەک دوور دەهاتە بەرچاوی، بەڵام بە تەواوی نەیدەبینی. چاوەکانی سۆمایان نەمابوو. کەمێکی پێچوو، دەنگێک لە گوێدا زرینگاوە. چەند هەنگاوی دی ڕۆیی، گوێی لێ بوو یەکێک بانگی لێ دەکا: «ڕەسووڵ! ئەوە خێرە، بەم بەیانییە زووە لە ماڵ دەرکەوتووی، ئەوە بۆ کوێ دەچی؟» مام ڕەسووڵ به دەنگیدا ناسییەوە، فاتە بێوەژنی هاوسێی خۆیان بوو. لە وەڵامدا گوتی: «فاتە! ئەوە تۆی، چۆنی؟ ئەی ئەو خۆت بۆ کوێ دەچی؟» پوور فاتم گوتی: «وەڵڵا ڕەسووڵ گیان باش نیم، هەمیشە نەخۆشم، شەوانە لە بەر ئێش و ئازار خەوم لێناکەوێ. ئۆقرەم لێبڕاوە. هەر ئەوندە نەخۆشم، هیچم بە بەرەوە نەماوە، بە جارێ پەکم کەوتووە.» مام ڕەسووڵ بە دەنگێکی گڕەوه که لە کانگای ئازاری تەمەنی چەند ساڵەيەوه دەھاته دەرێ ھاتەوە قسە و گوتی: «جا، فاته گيان چۆنبم، پێم له لێواری قەبرە، ھا ئەمڕۆ بمرم ھا سبەينێ، زەليلم، ئەمه چەن ڕۆژه ھەموو بەيانييەک ئه ئەمه ڕێگەمه، بۆ بەدبەختی خۆم ھەموو جارێک به ناھومێدی دەگەڕێمەوه، تۆ نازانی زۆر نه خۆشم، نان و ئاوم لێحەرام بووه، ھەموو ئەعزای ئەندامم ژان دەکا، ھيج کەسێکيش شک نابەم که ئاوڕێکم لێبداته.» پوور فاتم گوتی: «باشە ئەرێ ڕەسووڵە! ئەی دوکتورکە ناڵێ نەخۆشییەکەت چييه و چ نييه؟» مام ڕەسووڵ گوتی: «ئەی بێ بەڵابی، وتنی چی و شتی چی، کچێ خۆ نۆبەم وەبەر ناکەوێ. ھەر ئەمڕۆ نا سبەينێم پێدەکەن، ھەر ناھێڵن دوکتوریش ببينم، ئەوندەی شەل و کوێری وەکوو من لێيه، کەس به سەر کەسەوه نييه، دەڵێن دەرمان دەس ناکەوێ، بەڵام بۆ دەوڵەمەندەکان ھەيه، نازانم له کوێی دێنن! کچێ ھەر فەقير و ھەژار تێدا دەچێ و ماڵوێران دەبێ، ئەوەتا خەڵکی ئەم شاره دەزانن که سێ کوڕم به مەينەتی گەوره کرد و پێگەياند، ئەوەتا ھەر سێکيان کوژران. منيش بێکەس و کار ماومەتەوه، بۆ نەگبەتی ئەم دونيایە."\nمام ڕەسووڵ و فاتێ بێوەژن به قسەی لێره و لەوێ و ئاخ ھەڵکێشان بۆ ژيانی خۆش و ناخۆشی ڕابردوو خۆيان گەيانده نەخۆشخانەکەی شار. سەیر ئەوە بوو لە ساڵۆنی نەخۆشخانەکەدا نەخۆشێکی زۆر دەس له مل ھەڵبەسراو، سەرپێچراو و داماو چاوەڕوانی ھاتنی دوکتور بوون. پياوێکی قيت و قنج و بەکەيف ڕووی له مام ڕەسووڵ کرد و به دەنگێکی بەرز و له خۆڕازی پرسی: «ئەرێ مامە دوکتور نەهاتووە؟» مام ڕەسووڵیش کە پاڵی به ديوارەکەوه دابوو، بەلەنگەری گۆچانەکەی خۆی له سەر پێ ڕاگرتبوو. له جوابدا بەدەم ناڵه ناڵەوه گوتی: «نازانم، ئەونده دەزانم که من لەمێژه لێرەم دوکتورم نەديوە، بەناخێری گيانم ھاتووم بۆلای دوکتور، مەگەر خودا خۆی بزانێ چەنده نەخۆشم، له بەر ئێش و ئازار خەوم لێناکەوێ، خواردنيشم لێحەرام بووه، ئەمه چەند ڕۆژه ھەموو به يانييەک له پێش ھەمو کەسدا دێمه ئێره ھەرجارێکيش که ھاتووم جوابيان کردووم. نازانم چ بکەم و خاکی کوێ به سەر خۆمدا بکەم.» دیارە کە کابرای قيت و قنج ڕووی لێ وەرگێڕا و گوێی نەدا به قسەکانی مام ڕەسووڵ. کەچی بە حاڵەش مام ڕەسووڵ له سەری ڕۆيی و دەردەدڵی کرد. له سەر و بەندی قسەکانی مام ڕەسووڵ دا خەبەريان دا ئەوه شوکر دوکتور ھات. زۆری پێ نەچوو کە کوڕێکی باڵابەرز، و به دەماخ، به چاوه تريفەدارەکانی سەرنجێکی خەڵکەکەی دا وەکوو فريشتەيەکی سپيپۆش له چاوان ونبوو. کابرای قيت و قنج کە له سەر سەندەڵيەک دانيشتبوو و قاچێکی نابووه سەر قاچێکی، که ئەو خەبەرهەی بيست، بەگوڕ له جێگای خۆی ڕاستەوه بوو، چووه پێش درگای ژوورەکەی دوکتور و به شێوەيەکی فەرماندەرانه به کابرای درگاوانی گوت بە جەنابی دوکتور بڵێ حاجی کومێته لێرەيه و کاری به جەنابته، کابرای درگاوان به بيستنی ناوی حاجی و کومێته تەواو شڵەژا و به پەله خۆی کرد به ژوورەکەی دوکتوردا. زۆری پێنەچوو ھاتەوه به فەرموو فەرموو درگای بۆ حاجی خسته سەر گازی پشت.\nنەخۆشەکان وێکڕا کرديان به ھەراوھوريا. چەن که کەسێک به تووڕەيەوه چوون بەگژ درگاوانەکه دا پياوێک که منداڵێکی بەباوشەوه بوو زۆر به تووڕەی ھاواری کرد: «بۆ نۆبەبڕی دەکەی خۆ نۆبەی ئەو نەبوو، چ خودا ھەڵدەگرێ! خۆ ئێمه کافر نين و ئەو موسوڵمان، ئێمەش موسوڵمانين وەکوو ئەو، بۆ فەرق و جودايەتی دەخه؟» بەدوای قسەکانی ئەوادا، بوو به ھەرا و بگره و جێمکه و ڕێم بەرده و پاڵ پێوەنان. لاوێک که بەڕواڵەت و جلوبەرگيدا خوێندەوار دەھاته بەرچاو ھاته جواب و گوتی: «جەنابی حاجی تا دوێنێ دوعای بۆ عومر و ماڵی شا دەکرد، کەچی ئەمڕۆکه ھەمەکارەی کومێتەيه! ناوی خۆی ناوە حاجی. ئاوڕێکی داوه و ڕووی کرده مام ڕەسووڵ و کوتی ئا ئەم پياوه ھەژاره سێ کوڕی شەهیيد بووه، ئەوەتا خۆشی لەوانەيه بمرێ بۆ دڵدانەوەی مام ڕەسووڵ مامە گيان ناڕەحەت مەبه ئەم دەرده تەنيا دەردی تۆ نييه، ئەمه دەردی زۆربەی ميلەتی ئێمەيه، خەڵکی ديکەش ھەر وەکوو تۆ وان، دڵت له خۆت دانەمێنێ.» خەڵکەکه گوێيان دابووه قسەکانی کوڕه و زۆريان پێخۆش بوو. بەڵام بەباشی لێی حاڵی نەدەبوون. ئەوانەش که لێی حاڵی دەبوون نه نەيان دەوێرا دەنگی لەگەڵ ھەڵبڕن. مام ڕەسووڵ به بيستنی قسەکانی ئەو کوڕه و دڵخۆشی دانەوەکەی خوێنی ھەتا جۆش و کوڵا. خۆی دەکوتی که بچێته پێشەوە، بەڵام ھێزی ئەوەی نەبوو. خەڵکەکەش ھەر خۆيان تێ دەترنجاند ھەر کەس له ھەوڵی ئەوەدا بوو که خۆی زووتر نۆبەی وەبەر کەوێ. مام ڕەسووڵ به ھەر حاڵێک بوو خۆی گەيانده بەردرگای ژوورەکەی دوکتور. دەستەکانی کەوتبوونه لەرزين. ئاواتەخوازی ھێزەکەی جاری جارانی بوو، بەڵام داخی داخانم. فاتێ بێوەژنيش له گۆشەيەکی ساڵۆنەکەدا له سەر زەويیەکه دانيشتبوو، دوعای دەکرد و دەپاڕاوه و دەیگوت: «خوا خۆی کاری هەموو موسوڵمانان ڕاست بێنێ، ئۆممەتی محەممەد هەر دەبێ ڕوو له درگای خودا بکەن، خودا خۆی لەو دونيا جەزای بەخێرمان بداتەوه. خەڵکی ئەم زەمانه ئەوندە خراپ بوون، ھەر باشه که خودا غەزەبیشمان لێناگرێ» کوڕه لاوەکه لەلايەکەوه قسەکانی فاتێ بێوه ژنی پێناخۆش بوو، لەلايەکی ديکەوە دڵی بۆ ئەو خەڵکە ڕەش و ڕووته دەسووتا، سەری لەقاند و لەبەر خۆيەوه دەیگوت: "تا ئەم ميللەته تێبگەن و له سەر حەقی خۆيان بێنه جواب زەمانێکی دوور و درێژه." زۆری پێنەچوو نيگابانی نەخۆشخانەکه و دوو کەسی دی وەژوورکەەوتن و دڕيان به خەڵکەکە دا و چوونه پێش، ڕاست چوون بەره و ڕووی کوڕەکه، به بێ پرس و جواب دەستی کوڕەيان بەست و وەپێش خۆياندا و برديان و ڕۆين. له نێو خەڵکەکەدا چەن کەس بە سرته دەيانچپاند به گوێی يەکدا، ئەوە چبوو، بۆ ئەو کوڕەيان برد؟ مام ڕەسووڵ چاوی پڕ بوو له فرمێسک پێی وابوو که ئەوەش چوارم کوڕی بوو کە گيرا و ئيدی نايبينێتەوە\nلەو کەين و بەينەدا بوو، له پڕێکدا درگای ژوورەکەی دوکتور کراوه. مام ڕەسووڵ که لەپێش درگاکه ڕاوێستا بوو، تخێل بوو. به ئاستەم نووزه يەکی لێوه ھات. فاتێ بێوه ژن ھاواری دەکرد و لاڕوومەتی خۆيی دەڕنی و دەيگوت: «ئەيەڕۆ فريا کەون مەلا بانگ کەن با ياسينی له سەر بخوێنێ، ڕەسووڵە! نەخێر کوشتی، حاجی زگتێڕ کوشتی، درگاکەی دا بەسەريدا، کچێ بۆ خاتری خودا فريای کەون، ئەيەڕۆ خۆ ڕوحم و دڵ نەماوه!» لەگەڵ گريان و شيونی فاتێ بێوه ژن و دەنگه دەنگی خەڵکەکه، دوکتور پێحسا، زۆری پێ نەچوو کە ھاته دەرەوە که چاوی به مام ڕەسووڵ کەوت گوتی زوو له سەر ئەو تەخته ڕايکێشن پەرستارێک و يەک دوو کەسی دی يارمەتی فاتێ ياندا و تەرمی مام ڕەسووڵ يان له سەر تەختەکه ڕاکێشا. دوکتور موعايەنەی کرد، ئاخێکی ھەڵکێشا و گوتی لایبەن تازه ھيچ ناکرێ لێبوەتەوه، بزانن کەس و کاری کێيه با بێن بيبەنەوە نيگابانی نەخۆشخانەکه و دوو مەئموور به بەمڕ ومۆچييکی سەر سوڕھێنەرەوه بەرەو ڕووی خەڵکەکه ھاتنەو و گوتيان وەخت تەواو بووە، بڕۆن بەيانی وەرنەوە.\nبۆچی دەنووسین (دووابەش)\nبۆچی دەنووسین (٣٩)\nبا پێت بڵێم، خۆشەویستی بەشێکی لەگەڵ تۆ مرد و بەرەو ئاسمان کشا و بەشەکەی تری لە هەندێ کلیسادا بەجێماوە. ئەرێ،... هەندێ کلیسا و بەس. ئەو قەشانەی کە لە خەڵوەتی خۆیاندا پێیان وایە ئەوان مەسیحیی راستەقینەن! وادیارە نازانی کە دینەکەی تۆ بە زەبری شمشێری ئەوانەی تۆیان کوشت دونیای گرتەوە، نەک بە خۆشەویستییەکەی تۆ.


هەپەگە: هەشت داگیرکەر سزادران، فڕۆکەیەکی بێفڕۆکەوان خرایەخوارەوە – نوێکراوەتەوە – کوردی – RojNews.News\n13/06/2021 - 4:20:17 pm\nهەپەگە ڕایگەیاند کە هێزەکانیان لە بۆتان و خواکورک بە لانیکەمەوە هەشت داگیرکەریان سزاداوە، هەروەها فڕۆکەیەکی بێفڕۆکەوانیشیان لە ئاڤاشین خستووەتە خوارەوە.\nئەمڕۆ ناوەندی ڕاگەیاندنی هێزەکانی پاراستنی گەل- هەپەگە، لەسەر چالاکیی گەریلاکانی دژی سوپای داگیرکەری تورک لە هەرێمەکانی، بۆتان، خواکورک و ئاڤاشین، ڕاگەیاندبراوێکی بڵاوکردەوە.\nلە ڕاگەیەندراوەکەدا هاتووە: هێزەکانمان لە هەرێمەکانی بۆتان، زاپ، مەتینا، ئاڤاشین و خواکورک، دژی سوپای داگیرکەری تورک چالاکییان ئەنجامداوە کە لە ئەنجامیاندا بە لانیکە مەوە هەشت داگیرکەر سزادراون.\nهەروەها ئاماژە بەوەش کراوە کە گەریلاکانی لە هەرێمی ئاڤاشین فڕۆکەیەکی بێفڕۆکەوانی سوپای داگیرکەری تورکیان خستووەتە خوارەوە، هەر لەو هەرێمەش لە ئاسمانەوە لە دوژمنیان داوە.\nدەقی راگەیەنراوەکەی هەپەگە بەم شێوەیەیە:\n١.هێزەکانی بەرگری ئاسمانی شەهید دەلال لە ١١ی حوزەیران کاتژمێر ٠٩:٠٠ لە گۆڕەپانی کلیسەی ئاڤاشین لە ئاسمانەوە لەدژی داگیرکەران چالاکیان ئەنجامدا، لە چالاکیەکەدا کە بە شێوەیەکی سەرکەوتووانە ئەنجامدرا، ئامانجەکان پێکران.\nلە بۆتان ٦ داگیرکەر سزادران\n٢.هێزەکانمان لە هەرێمی بۆتان لە چوارچێوەی هەنگاوی سەرفرازی عەگیدەکان بۆتاندا:\n-هێزەکانمان، بە وردی چاودێری داگیرکەرانیان کرد کە لەسەر گردێکی نێوان گوندی ئووسیان و ئاقیرێی بەستا لە بەرواری سێرت جێگیر ببوو. لە ٩ی حوزەیران کاتژمێر ٢٢:٣٠ بە وردی لە داگیرکەراندرا. لە بەرەی یەکەمین کە ٣ داگیرکەر لە سەنگەرێکدا بوون و داگیرکەرێکیش لەنێو قۆلەیەکدا بوو کرانە ئامانج. لە ئەنجامدا ٤ داگیرکەرەکە سزادران. لە بەرەی دووەمین لە سەنگەرێکدرا کە ٣ داگیرکەری تێدابوو و لە ئەنجامدا ٢ داگیرکەر سزادران. وێستگەی تۆڕی تەلەفۆن و ئەنتەرنێت تێکشکێنرا.\nلەو چالاکیەدا بە گشتی ٤ داگیرکەر سزادران، وێستگەکە بە تەواوی تێکشکێنرا و ئەو هەرێمەی لەژێر کۆنتڕۆڵی سوپای داگیرکەری تورکدابوو بە گشتی کراوەتە ئامانج. جاشەکان هیچ کاتێک ئامانجی ئێمە نین. زانیاریمان نەبوو کە جاشەکانیش لەوێن. ئێمە سەرەخۆشی خۆمان ئاڕاستەی خانەوادەی محەمەد بابات دەکەین کە لەو چالاکیەدا کوژراوە. هێزەکانمانی بە ئەنقەست لەوێیان نەداوە. دەوڵەتی تورک دەیەوێت شەڕ بە جاشەکان بکات، پێویستە جاشەکان ئاگادار بن و لەو جێگەیانە دوور بکەونەوە و نەکەونە تەڵەکەوە.\nلە ئاڤاشین دەست بەسەر ژمارەیەکی زۆر کەلوپەلی سەربازیداگیرا\nلە چوارچێوەی هەنگاوی شۆڕشگێڕی هەڵۆکانی زاگرۆسدا لە هەرێمی ئاڤاشین:\n-لە ١٠ی حوزەیراندا لە گۆڕەپانی وەرخاڵێ هێزەکانمان لە تونێلەکانی شەڕ لە دوو لاوە هەڵیانکوتایە سەر داگیرکەران. هێزەکانمان بە چەکی سووک لە داگیرکەرانیاندا، داگیرکەران بە ناچاری هەڵهاتن و ژمارەیەکی زۆر کەلوپەلی سەربازیان لەدوای خۆیان بەجێ هێشت. هیزەکانمان لە ١٢ی حوزەیران کاتژمێر ٠٦:٠٠ – ٠٧:٠٠ دەستیان بەسەر٢٥٠ کیلۆ تەقەمەنی، جانتای سەربازی، جیهازێکی میندۆزینەوە و دووربینێکی داگیرکەراندا گرت.\nدرۆنەکانی تورک تێکشکێنران\n-لە ١٢ی حوزەیران کاتژمێر ٠٨:٠٠دا کاتێک داگیرکەران ویستیان خۆیان نزیکی سەنگەرەکانی شەڕ لە گۆڕەپانی وەرخاڵێ بکەن، لەدژیان چالاکی ئەنجامدرا. داگیرکەران کە گورزی گەورەیان بەرکەوت، کشانەوە. داگیرکەران دواتر بە بۆمبی گازی ویستیان هێرش بکەنە سەر تونێلەکانی شەڕ، هێزەکانمان لە داگیرکەرانیاندا. داگیرکەران ناچار بوون کشانەوە و کاتژمێر ١٥:٣٠ ویستیان درونەکان نزیکی سەنگەرەکانی شەڕ بکەنەوە. هێزەکانمان درۆنەکانیان لە ئاسمان تێکشکاند.\n-لە ١٢ی حوزەیران کاتژمێر لەنێوان ٢١:٠٠ و ٢٢:٥٠ دا داگیرکەران بە هەلیکۆپتەر گۆڕانکاریان بە هێزەکانیان کرد لە گۆڕەپانی وەرخاڵێ، مەرڤانۆس، مامرەشۆ و شوکێ.\n-لە١٣ی حوزەیران کاتژمێر لەنێوان ٠٦:٠٠ و ٠٦:٢٠دا بە ئۆبۆس و هاوەن لە بارەگاکانی سەر سنور هەرێمی وەرخاڵێ بۆردومانکرا. لە هەمانکاتدا گۆڕەپانی وەرخاڵی کاتژمێر لەنیوان ٠٦:٠٠ و ٠٧:٣٠ بە فڕۆکەی شەڕ ٨ جار بۆردومانکرا.\nهێرش لەبەرانبەر زاپ\n٤. لە گۆڕەپانی زاپ:\n-لە ١٢ی حوزەیران لە بارەگاکانی سەر سنور گۆڕەپانی کانیشکا بە ئۆبۆس و کاتوشە بۆردومانکران. بەهۆی بۆردومانەکە ئاگر لە دارستانەکانی ناوچەکە کەوت و ئاگرەکە بەردەوامە.\n-١٢ی حوزەیران کاتژمێر لەنێوان ١٢:٠٠ و ١٣:٠٠ گۆڕەپانی سیدا بە فڕۆکەی شەڕ ٣ جار بۆردومانکرا.\n-١٢ی حوزەیران کاتژمیر ١٣:٣٠، ١٤:٣٠ و ١٦:٥٠ گۆڕەپانی چەمچۆ بە فڕۆکەی شەڕ بۆردومانکرا.\n-١٢ی حوزەیران کاتژمێر ١٦:٢٠ گۆڕەپانی پیتی تی بە هەلیکۆپتەر بۆردومانکرا.\n-١٢ی حوزەیران گۆڕەپانی کانیشکا بە هەلیکۆپتەری شەڕ بۆردومانکرا. دواتر بەهۆی دەستوەردانی هێزەکانمان هەلیکۆپتەرەکان بە ناچاری کشانەوە.\n-١٢ی حوزەیران کاتژمێر ٢٢:٢٠ و ٠٠:١٠ هەلیکۆپتەرەکان لەسەر ئاسمانی گۆڕەپانی جیلۆی بچووک، پیتی تی گەڕان. گۆڕەپانی پیتی تی بە هەلیکۆپتەر بۆردومانکرا.\nلە خواکورک دوو داگیرکەر سزادران\n٥.هێزەکانی یەژاستارمان لە ١٢ی حوزەیران کاتژمێر ٠٦:٠٠ بە چەکی قۆڕس لە داگیرکەرانیاندا لە گردی شەهید ئاخینی خواکورک. لە چالاکیەکەدا ٢ داگیرکەر سزادران.\n٦.لە ١٣ی حوزەیران کاتژمیر ٠٨:٠٠ گوندی هرورێی هەرێمی مەتینا بە ئۆبۆس و هاوەن بۆردومانکران.\nپەدەکە لە مەتینا سەنگەر و رێگە دروست دەکات، زانیاری بە دەوڵەتی تورک دەدات\n٧. هێزەکانی پەدەکە لە مەتینا لەو جێگەیانەی کە جێگیر بوون سەنگەر و رێگە دروست دەکەن. لە سەرلەبەیانی ١٢ی حوزەیراندا هێزەکانمان لە هەرێمەکە تاقیکردنەوەیەکیان ئەنجامدا، هێزەکانی پەدەکە لە کاتی تاقیکردنەوەکەدا شوێنی ئێمەیان دیاری کرد و دواتر بە دەوڵەتی تورکیان راگەیاند. کاتژمێر ١٢:٢٥ و ١٢:٣٠ لەو جێگەیەی کە هەڤاڵانمان لەوێ بوون، لەلایەن فڕۆکەکانی تورکەوە بۆردومانکران. بەڵام بەهۆی ئەوەی هەڤاڵانمان رێوشوێنیان گرتبووەبەر، هیچ زیانێک بەر هێزەکانمان نەکەوت.”\nهەزاران کەس لە کۆبانێ دژی داگیرکاریی ڕێپێوانیان کرد


30/8/2018 09:06 AM\nگوڵه به‌یبوون چه‌ندین سوودی هه‌یه، ئه‌مه جگه‌له‌وه‌ی له دروستكردنی بۆن و كرێم و چه‌ند جۆرێكی ده‌رمان به‌كارده‌هێنرێت، هه‌روه‌ها ئاوی گوڵه به‌یبوون بۆ خۆشۆردن و قژ شۆردن به‌كارده‌هێنرێت به‌وپێیه‌ی سوودی بۆ پێست و قژ هه‌یه، له‌گه‌ڵ ئه‌وه‌شدا بۆنێكی خۆش ده‌به‌خشێت و دژه هه‌ستیاريیه.\nئه‌مانه‌ی خواره‌وه گرنگترین سووده‌كانێتی:\n* قژ خاوده‌كاته‌وه، كه‌وچكێك گوڵه به‌یبوون و لیترێك ئاو بۆ ماوه‌ی نیو كاتژمێر گه‌رمبكه، دوای شۆردنی قژت به شامپۆ بیده له قژت، قژه‌كه خاوده‌كاته‌وه. ئه‌مه جگه‌له‌وه‌ی بۆ موخۆركه‌و بژبوونه‌وه‌ی قژیش به‌سووده‌و جوانی به قژت ده‌به‌خشێت.\n* گوڵی به‌یبوون له‌ناو ئاو دابنێ و بۆ ماوه‌ی 4 كاتژمێر به‌جێیبهێڵه، دواتر كه‌مێك ئاوی لیمۆی تێكه‌ڵبكه‌و بیده له قژت و پاشان به شامپۆ بیشۆ، كه ئه‌مه به‌سووده بۆ ئه‌و قژانه‌ی به‌هۆی خۆره‌وه سوتاون و وشكبوونه‌ته‌وه. پاشان هه‌ستده‌كه‌یت قژت بریقه‌ی په‌یداكردووه.\n* بۆ ئه‌وه‌ی سوودی بۆ پێستت و قژت و هه‌موو جه‌سته‌ت هه‌بێت، ده‌توانیت به‌رده‌وام له‌كاتی خۆشتندا كه‌مێك گیراوه‌ی گوڵه به‌یبوون بكه‌یته ناو ئه‌و ئاوه‌ی خۆتی پێده‌شۆیت و بۆنیشت خۆشبكات.


کۆدی پرسیارەکەت : 17435\nئەگەر كەسێك رەحمی كەمێك بچووك بێت بەڵام شێوەی ئاسایی بێت و بە دەرمان عادە ببێت، ئایا ئەگەر بە بەردەوامی و بە رێكی عیلاجی وەرگرت ئە ... زیاتر\nدكتۆر دواڕۆژ 26/1/2020\nوەڵامدانەوەی ئەو پرسیارانە ئاسان نییە. پێویستە پشكنینی هۆڕمۆنەكان و سۆنەری هێلكەدان و منداڵدان و وێنەی نازوری منداڵدانی هەبێت لەگەڵ كورتەیەك لە مێژووی تەندروستی خۆی لەڕووی تەمەن و باڵا و بە چ دەرمانێك عادە دەبێت و تادوایی. سوپاس بۆ بەكارهێنانی دكتۆر دواڕۆژ ئەگەر قەبارەی منداڵدان هێندە بچووك بێت كە بە نەخۆشی ئەژمار بكرێت ئەم نیشانانەی لەگەڵدایە (هەمووی یان هەندێكی): ئافرەتەكە هەر لە گەنجیەتیەوە سووڕی مانگانە نابینێت، زوو زوو سكئێشە دەگرێت، ئەندامی زێی بچوكە و نەزۆكی. بەڵام لە زوربەی حاڵەتەكاندا تەنیا كونی زێی ئافرەتەكە بچوك دەبێت لەبەرئەوە هەتا قۆناغی باڵغبوون نەخۆشییەكە دەستنیشان ناكرێت. رەنگە پێویست بە ئەشیعەی تەنوری موگناتیسیش بكات بۆ بینینی وردەكارییەكانی كۆئەندامی زاوزێ. بەشێكی زۆر ئەم نەخۆشانە كێشەی هێلكەدانیان نییە و چەند جۆرێكی هەیە. جۆرێكیان ئەوەیە تەنیا منداڵدان بچكۆلەیە و هیچی تر و لە شێوەدا سروشتییە. جۆرێكی دیكەی هەیە كە منداڵدان بچووكە و درێژكۆلەیە لەهەمان كاتدا.جۆرێكی دیكە ئەوەیە كە شێوەی منداڵدان نائاساییە و بچوكیشە واتە لەشێوەی پیتی Y و T ئینگلیزییە. هەندێك جار بۆرییەكانی فالوب بچوك و ناسروشتین. دیارە قەبارە و شێوەی گشتی جەستەش پەیوەندییان هەیە بە قەبارەی منداڵدانەوە. سەبارەت بە ئەگەری دووگیانبوون لەو جۆرە ئافرەتانەدا مەسەلەكە پەیوەستە بە روپۆشی ناوەوەی منداڵدان. رێكاری مەساج و راهێنانی سروشتی هەندێك جار دەتوانن قەبارەی منداڵدان گەورەتر بكەن. رێكارێكی دیكە بەكارهێنانی هۆڕمۆنە، لەگەڵیشیدا بەكارهێنانی ڤیتامین و كانزا جۆراوجۆرەكان ئەگەری دووگیانبوون زیاد دەكەن و دەبێت رۆژانە لەسەر ئەو رێكارانە بەردەوام بێت. هەموو جۆرە چارەسەرێك بۆ زیادكردنی قەبارەی منداڵدان ماوەیەكی زۆری دەوێت. لە هەندێك حاڵەتدا زیادكردنی چالاكی سەرجێگەیی رەنگە هانگی گەورەبوونی منداڵدان بدات. سوپاس بۆ بەكارهێنانی دكتۆر دواڕۆژ\nکۆدی پرسیارەکەت : 17462\nباوكم تەمەنی 80 ساڵە و تەندروستی باشە، لە شەو و رۆژێكدا تەنها 6 سەعات دەخەوێ . هەست بە بێ ئیشی دەكات، رۆژانە دوو جار دەچێت بۆ باز ... زیاتر\nئەو نیشانانە لە ئەنجامی چوونەساڵەوەن و رەنگە بە نەخۆشی حیساب نەكرێت. لەو تەمەنەدا مرۆڤ هەست بە قۆناغی كۆتایی ژیانی دەكات و دەیەوێت زۆرترین سوود لەو ماوەیەی تەمەنی وەربگرێت. بێ ئەوەی بەخۆی بزانێت كۆمەڵایەتی دەبێت و باشتر وایە كارلێكی لەگەڵدا بكەن. قسەكردن و سەرقاڵكردن لەگەڵیدا كارێكی باشە. لەو تەمەنەدا خەو كەمدەبێتەوە. ئەگەر بەبێ كۆمەكی دەرمانی خەم شەش كاتژمێر دەخەوێت نیشانەیەكی باشە. دەتوانن بۆ زیادكردنی خەوەكەی حەبی بیلاتۆنینی بدەنێ شەوانە، كە بە شێوەی جەلاتینیش هەیە. هەروەها حەبی زاناكس رۆژانە چارەكە میلیی گرامێك كە وردە وردە بۆی زیاد بكرێت. بەڵام لەمانەش گرنگتر هاوكاریكردنیەتی لەڕووی كۆمەڵایەتی و دەروونییەوە. تێكەڵاوبوونی كۆمەڵایەتی و بەسەربردنی كات لەگەڵ كەسوكار و هاوڕێی و هاوتەمەنی خۆیدا كارێكی باشە.\nکۆدی پرسیارەکەت : 17457\nئەنجامی ئەم فەحسە چییە؟ ... زیاتر\nنازانین هۆكاری چییە كە پێشنیارت بۆ كراوە پشكنین بكەیت. ئەنجامەكانی شتێكی دیاریكراو دەرناخەن. نیشانەی كەمیی ڤیتامین D و كەمیی ئاسن و ڤیتامین B12 تێدایە. ژمارەی خڕۆكە سپییەكانیشت لە ئاسایی بەرزترە واتە نیشانەی هەوكردن هەیە لە جەستەتدا. زوربەی ئافرەتانی كۆمەڵگای ئێمە كێشەی كەمخوێنی و ڤیتامینەكانی هەیە دەكرێت لەڕێی خۆراك و پێكهاتە دەرمانییەكانەوە قەرەبوویان بكرێتەوە. بۆ دیاریكردنی هۆكاری هەوكردنەكە ئەبێت پشكنینت بۆ بكرێت و پرسیاری هەندێ نیشانەت لێ بكرێت تا بزانرێت هەوكردنەكەت هۆكاری چییە و لەكوێدایە بۆ نموونە بەرزبوونەوەی پلەی گەرما و ئازار و كۆكە و نیشانەكانی كۆئەندامی هەرس و ئازاری گورچیلە و میزەڵدان و تادوایی. سوپاس بۆ بەكارهێنانی دكتۆر دواڕۆژ\nکۆدی پرسیارەکەت : 17456\nمنداڵێكمان هەیە تەمەنی پێنج ساڵە زۆر قرقێنە ئەیات و زۆریش بەردەوام ئەبێت، تكایە هۆكاری ئەوە چییە؟ ... زیاتر\nقڕقێنە بەتەنیا نیشانەی هیچ كێشەیەكی تەندروستی جددی نییە ئەگەر لەگەڵیدا غازات و كێشەی كۆئەندامی هەرسی هەیە وەك ئازاری سك، نائاساییبوونی ریخۆڵەكان ئەوكاتە دەكرێت بەهەند وەربگیرێت. پێدەچێت شێوازی خواردن و جۆری ئەو خواردنانەی كە خووی پێوەگرتوون هۆكاری دروستبوونی غازاتەكان بێت بۆ نموونە خواردنەوە گازییەكان یان پاقلەمەنییەكان یان بەپەلە نانبخوات، بەهەرحاڵ ئەگەر هەر بەردەوام بوو یان كاری كردە سەر رەفتار و ژیانی رۆژانەی رەنگە پێویست بكات نازورێكی گەدەی بۆ بكرێت چونكە هەندێك جار دەریچەی نێوان سورێنچك و گەدە زۆر بە سروشتی كارناكات و دەبێتە هۆی گەڕانەوەی خۆراك و غازات و بەشێوەی قرقێنە و هێڵنج دەردەكەوێت. سوپاس بۆ بەكارهێنانی دكتۆر دواڕۆژ\nته‌ندروستی ده‌م و ددان(125)\nنازانم كام به‌شه(96)\nسنگ و رێڕه‌وی هه‌ناسه(284)\nمێشك و ده‌مار(195)\nخۆراك، قه‌ڵه‌وی، ده‌رمان (364)\nژنان و مناڵبوون(1307)\nئێسك و شكاوی(173)\nقوڕگ و لووت و گوێ(250)\nپێست و جوانكاری(868)\nشێرپه‌نجه و خوێن (85)


کوبا و سوریاش لە ترسی کۆرۆنا سنوریان داخست – Aryen TV\nکوبا و سوریاش لە ترسی کۆرۆنا سنوریان داخست\nدەسەڵاتدارانی کوبا و سوریە بڕیاری داخستنی سنووری ووڵاتەکانیان دا. بڕیاری ئەو دوو ووڵاتە دوای تەشەنەکردنی ڤایروسی کۆرۆنا دراوە.\nکوبا کە ژمارەیەک زۆر توریزم سەردانی دەکەن نوێترین ووڵاتە کە بڕیاری داخستنی سنورەکانی بۆ ماوەی یەک مانگ داوە.\nسەرۆک کۆماری کۆبا وتویەتی کە هاوڵاتیانی کۆباێی کە لە دەرەوەی ووڵاتن دەتوانن بگەڕێنەوە بەڵام بەو مەرجەی دوو هەفتە قەرەنتینە بکرێن.\nهەر لە چۆارچێوەی مەترسیەکانی ڤایروسی کۆرۆنا دا ڕژیمی سوریاش بڕیاری داخستنی سنورەکانی بەڕووی خەڵکی بێگانەدا داوە.\nهەتا ئێستا لە سوریە هیچ گیردوەبوێەک بەو پەتایە تۆمار نەکراوە.چاوەدێران و شارەزایان لەوباوەڕدان کە مەترسی ڤایروسی کرۆنا لە سوریە زۆر زیاترە لە وەڵاتانی دیکە و ئەوەش بە هۆکاری ئاڵۆزی و شەڕ و نەبونی ئیمکانیاتی پێویستی پزشکیە.\nئێران بووەتە ناوەندی ڤایروسی کۆرۆنا لە ڕۆژهەڵاتی ناوەڕاستدا و هاتن و چونی هێزە سەربازیەکانی ڕژیمی ئێران بۆ سوریە ئەتوانێ ئەو ڤایروسە بە ئاسانی بۆ ئەوێش بگۆازێتەوە و لەوە ناچی ڕژیمی ئەسەد توانایی و دەسەڵاتی بەربەست کردنی هاتن و چونی هێزەکانی ڕژیمی ئێرانی هەبێ.\nPrevious لە باکور و ڕۆژهەڵاتی سوریا ڕێکارەکانی ڕووبەڕووبوونەوەی کۆرۆنا چڕکرانەوە\nNext ژووری پارێزەرانی سەدە: پێویستە دەست بەجێ ڕێوشوێنی پێویست لە ئیمرالی بگیرێتە بەر


شیکاری (Prolactin): – NAW LAB\nپێشوازی و وەرگرتنی نمونەی خوێن\nهۆرمۆن و ڤارۆس\nمۆڵیكولەر و بۆماوەزانی\nئینتەرجین & سنترۆجین\nوه‌رگرتنه‌وه‌ی ئه‌نجام به ڤایبه‌ر یان ئیمه‌یل\nوەرگرتنی خوێن لە ماڵەوە\nتۆماركردنی زانیاری نەخۆش\nدەربارەی تاقیگەی پسپۆڕیی نوا\nكاتەكانی دەوامی تاقیگە\nشیکاری (Prolactin)ڕێژەی هۆرمۆنی پرۆلاکتین (Prolactin) لە خوێن دا نیشاندەدات کە بە هۆرمۆنی شیر ناسراوە، لەلایەن ژێرمێشکە ڕژێن (Pituitary Gland)ەوە دەردەدرێت، بەشێوەیەکی ئاسایی بڕێکی کەم لە هۆرمۆنەکە لە خوێن دا هەیە (لە هەردوو ڕەگەزدا) بەڵام لە ئافرەتاندا زیاد دەکات لەکاتی دوگیانی و پاش منداڵ بوون، هۆرمۆنی (Prolactin) هانی خانەکانی بەرپرس لە دەردانی شیر دەدات بۆ دەردانی شیر و دابین کردنی خۆراک بۆ کۆرپەلە، پێدانی شیر بە کۆرپەلە دەبێتە هاندەرێکی سروشتی بۆ ژێرمێشکە ڕژێن بۆ دەردانی پرۆلاکتینی زیاتر و بەرهەم هێنانی شیر، بەڵام پێنەدانی شیری دایک بە کۆرپەلە دەبێتە هۆی کەمبوونەوەی هۆرمۆنەکە و ڕێژەکەی وەک پێش دووگیانی لێ دێتەوە.\nنیشانەکانی ناڕێکی ڕێژەی (Prolactin):\n* سەرئێشەی بەهێز بەبێ بوونی هۆکارێکی ڕوون.\n* تێکچووی بینایی.\n* ناڕێکی و تێکچوونی گۆی مەمک و شیر لێهاتنی (بەبێ بوونی دووگیانی و شیردان بە کۆرپەلە).\n* ناڕێکی سوڕی مانگانە.\n* نەرمبوونی مەمک و دەرکەوتنی نیشانەکانی (تەمەنی نائومێدی) لە گەنجیدا.\n* نەمانی ئارەزووی سێکس و نا ئاسایی بوونی گۆی مامک (لە پیاواندا).\n* نەرمبوونی مەمک و گەورەبوونی (لەپیاواندا).\nکەی شیکاری (Prolactin) ئەنجام دەدرێت:\n* لەکاتی بوونی شیر بەبێ دووگیان بوون یان شیردان ،(هەندێک جار لە پیاوانشدا).\n* لەکاتی بوونی گرفتەکانی نەزۆکی و ناڕێکی لە سوڕی مانگانەدا.\n* لەکاتی بوونی گرفتەکانی نەزۆکی و ڕەپ نەبوونی چووک لە پیاواندا.\n* لەکاتی کەمی هۆرمۆنی (Testosterone) لە پیاواندا.\n* دەستنیشانکردنی ئەو شانە شێرپەنجەییانەی کە دەبنە هۆی دەردانی (Prolactin).\n* لەکاتی بوونی گرفت ژێرمێشکە ڕژێن کە بووەتە هۆی زیاد دەردانی هۆرمۆنی پرۆلاکتین (Prolactin).\n* چاودێریکردنی کاریگەریەکانی چارەسەری پاش وەرگرتنی چارەسەریەکە.\n* لەکاتی وەرگرتنی ئەو دەرمانانەی کە کاریگەریان هەیە لەسەر ڕێژەی دەردانی دۆپامین (Dopamine).\nکاریگەری هۆرمۆنەکە لەسەر نەزۆکی:\n* لە ئەفرەتاندا: بەرزی ڕێژەی هۆرمۆنی (Prolactin) لە خوێندا دەبێتە هۆی وەستاندنی هێلکەدان لە دەردانی هۆرمۆنی (Estrogen)، کەمی ڕێژەی هۆرمۆنی (Estrogen) دەبێتە هۆی ناڕێکی سووڕی مانگانە یان وەستانی تەواوەتی سووڕی مانگانە و کەمبوونەوەی ئارەزووی سێکسی و کەمبوونەوەی ئەگەری دووگیان بوون.\n* لە پیاواندا: بەرزی رێژەی هۆرمۆنی (Prolactin) لە خوێندا دەبێتە هۆی وەستاندنی گونەکان لە دەردانی هۆرمۆنی (Testosterone)، کەمی هۆرمۆنی (Testosterone) دەبێتە هۆی نەمانی توانایی ڕەپ بوونی چووک و کەمبوونەوەی ئارەزووی سێکسی.\nمانای شیکاریەکە چی دەگەیەنێت؟\nلە پیاوان و ئافرەتان دا (بەمەرجێ دووگیان نەبێ یان شیر نەدا) بڕی هۆرمۆنەکە کەمە لە خوێن دا، بەڵام لە ئەفرەتانی دووگیان و شیردەر دا ئاسایی ڕێژەی هۆرمۆنەکە زیاد دەکات.\nبەرزی ڕێژەی هۆرمۆنەکە دەکرێت بەهۆی:\n* نەخۆشیەکانی بەشی (Hypothalamus) ی مێشک.\n* لاوازی ڕژێنی پەریزاد (غوودە) (Hypothyroidism).\n* نەخۆشیەکانی گورچیلە و جگەر.\n* بوونی کیسی هێلکەدان (Polycystic Ovary Syndrome).\n* نەخۆشیەکانی ژێرمێشکە ڕژێن ،و خانەی شێرپەنجەیی بەرهەمهێنی (Prolactin)ەوە بێت.\nنزمی ڕێژەی هۆرمۆنی (Prolactin) دەکریت گرفتی تەندروستی دروست نەکات، هەندێک جار بەهۆی لاوازی ژێر مێشکە ڕژێنەوە، یان بەهۆی کاریگەری هەندێک جۆری دەرمانی وەک (Dopamine)(Levodopa)، ڕەنگە ڕێژەی هۆرمۆنەکە کەم بکات.\n– MRI of the Brain (to Show Pituitary Enlargement).\n– Eye Examination (to Evaluate Visual Disturbances).\nسلێمانی / شەقامی ئیبراهیم پاشا / نزیك مزگەوتی سەلیم بەگ / تەلاری نۆژدەر نهۆمی یەك\nشەممە تا پێنج شەمە\n8:30 بەیانی – 9:00 شەو\nMade with ❤ by dotvision


کۆدی هەواڵ: 1908\nڕێکەوتی بڵاوکردنەوە: 03:03 - 2021/05/06\nخاتوو شێری لیزەر یەک لە چاودێران و شرۆڤەکارانی کاروباری خۆرهەڵاتی ناوەڕاستە و لە 40 ساڵی ڕابردووەوە پێوشوێنگیریی کاروباری ناوچەکە و کوردەکان دەکات و کتێب و وتاری زانستیی لەو بارەیەوە بڵاو کردۆتەوە. ئاژانسی ەهواڵی کوردپرێس بە مەبەستی تاوتوێ کردنی دواپێشهاتی هەرێمی لە ناوچە کوردنشینەکان و بەتایبەتی لەهەرێمی کوردستان و تورکیا و هەڵوێستی وڵاتانی ڕۆژئاوایی، دیمانەیێکی لەگەڵ ئەو بەڕێزە کردووە. دەقی دیمانەکە لێرەوە بخوێنەوە:\nهەڵوێستی دەوڵەتەکانی عێراق بەرامبەر کورد\nخاتوو شێری لیزەر لەبارەی هەڵوێستی دەوڵەتە جۆربەجۆرەکانی عێراق بەرامبەر بە پرسی کورد بە کوردپرێسی گوت: بە ڕای من هەڵوێست و ڕوانگەی دەوڵەتی ناوەندیی عێراق بەرامبەر بە کورد وەک ڕابردووە و هیچ گۆڕانی بەسەردا نەهاتووە. بەو حاڵەشەوە تا ئەو کاتەی سەرکردە کوردەکانی عێراق دەستەواژەی سەربەخۆیییان بە زاردا نەهێنابوو دژایەتی کردنی کورد بە ئاشکرا نەدەکرا. دابەش کردنی دەسەڵات و سەرچاوەکان بۆ ئەو سەرکردە کورد و عەرەبانەی دوور خرابوونەوە پاش گەڕانەوەیان بۆ عێراق و ڕووخانی سەردام حوسێن بە دڵی ئەوان بوو. ژمارەیێکی تر لەوان بۆ ماوەیێک لە یەکێتیی سۆڤیەت ژیابوون بەڵام کۆمەڵگی کورد و عێراقی کۆمۆنیست کە لە ڕابردوودا شوێن پێی پتەویان هەبوو، پێگەیان دابەزی.\nناوبراو لەبارەی شوێندانەریی ڕیفراندۆمەکەی 2017ی هەرێمی کوردستان لە سەر هەڵوێستەکانی بەغدا بەرامبەر بە کورد دەڵێت: بەڕێوەبردنی ڕیفراندۆمی سەربەخۆیی بووە هۆی ئەوەی ئەو ڕوانگە شاراوەیە بەرامبەر بە کورد ئاشکرا ببێت و ببێتە هۆی هەرا و ئاژاوە. ئەوان دەموچاوی ڕاستەقینەی خۆیان و سیاسەتی ڕاستەقینەی خۆیان پیشان دا. ئەوان نەیاندەویست سەرە دەرزییێک بەرامبەر بە کورد تەنەزول بکەن بەڵام بە بۆنەی ڕووداوەکانی 1988 تا 1991 لە کۆتاییی شەڕی نێوان ئێران و عێراقدا پەراوێز کەوتبوون. ململانێی نێوخۆی کوردەکانی عێراق بەتایبەت لە نێوان پارتی و یەکێتی لە ساڵانی 1994 بۆ 1998 سەلماندی کە دژبەرانی سەربەخۆییی هەرێمی کوردستان بە ئاسانی دەتوانن بە فێڵی "دوو فاقی پەرە پێبدە و حومڕانی بکە" دەسەڵات بگڕێن. ڕیفراندۆم، دەسەڵاتی ئەوانی لاواز کرد و سەرباری ئەوەی تا کاتی گۆڕانکاری کردن لە سیاسەتی نێوماڵی کورد، گۆڕانی زۆر ڕووی نەدەدا بەڵام ڕیفراندۆم دەیتوانی بەستێنی دامەزراندنی کیانێکی گەورەتر بێت.\nشێری لیزەر، وڵاتانی ڕۆژئاواشی بە شەێک لە ناکامییەکانی کوردی عێراق بۆ دەستەبەرکردنی دەسەڵات دەزانێت و دەڵێت: وڵاتانی ڕۆژئاوایی بەشێک لەو هەڵمەتە بوون کە ڕێگریی لە سەربەخۆبوونی کوردەکان کرد بەڵام بەرژەوەندیی ڕۆژئاوا کە ئەولەویاتی بازرگانییە بەو شتە زیانی لێدەکەوێت. ڕۆژئاوا بەرپرسی سەرەکیی ناکۆکیی نێوماڵی کوردە. من لەو دوایییەدا ئەم سیاسەتی ڕۆژئاوام لە بارەی گەندەڵی و دیکتاتۆریەت لەو ناوچەیە زەق کردۆتەوە کە لێکەوتەی خراپی لە سەر ژیانی هاووڵاتییان دەبێت. کەس خەمی ئەو منداڵانە ناخوات کە لەو هەلومەرجەدا لە دایک دەبن و تەرمەکان لە سەر شەقام دەبینن یان خود وەک هێزێکی بکوژ دەچنە خزمەت کردن بە داعش.\nناوبراو ئاماژەی بە ناڕەزاییی هەندێک لە کوردەکانی هەرێمی کوردستان لە هەلومەرجی ئێستا کرد و گوتیشی: سەرباری هەموو ئەمانە من هیوام بەو ناڕەزایییانە هەیە کە لە عێراق و هەرێمی کوردستان و شوێنەکانی تر دێنە ئاراوە. ئێستا جیلێکی تازە دەبینین کە لە خەو هەستاوە و بوونی خۆی بە پێوەندی کردن بە ڕیزەکانی داعش نازانێت و مەبەستی نیە پێوەندییان پێوە بکات.\nسەرباری ئەوەی جیلێک سیاسەتوانی تازە لە هەرێمی کوردستان هاتوونەتە سەر کار، وەزعی هەرێمی نەگۆڕاوە\nشرۆڤەکاری کاروباری کوردەکان پێی وایە سیستەمی ئێستای دەسەڵات لە هەرێمی کوردستان بەرامبەر بە ڕەخنەگرانی، سیاسەتی دیکتاتۆرییانەیە و دەڵێت: ئێمە دەبینین کە چۆن ڕەخنەگران و ناڕازییان بە دیکتاتۆریەت سیاسەتی دەمکوت کردن و بەکارهێنانی زۆر و دەستبەسەرکردنی نهێنی و تەنانەت کوشتن بەکار دەهێنن. تەنها لەبەر ئەوەی دوو لایەنی دەسەڵاتداری هەرێمی کوردستان دەزگای داد و هێزی ئاسایشیان لە بندەستدایە و تا ڕادەیێکی زۆر بە شێوەی ئەردۆغان لە تورکیا کار دەکەن. تەنانەت شێوەی قسەکردنیان لەگەڵ ڕۆژنامەوانان و چالاکانی مەدەنی لە ئەردۆغان دەچێت. لەجیاتی ئەوەی گوێیان لێبگرن و بۆ لای خۆیان ڕایانکێشن، هەڕەشەیان لێدەکەن و ناسەقامگیری کەوتۆتە پێش سەقامگیری.\nناوبراو هۆکاری بوونی قەیران بەتایبەت قەیرانی دارایی لەهەرێمی کوردستان دەگێڕێتەوە بۆ شێوازی حوکمڕانیی سەرکردە کوردەکانی پێشوو و ئێستا و دەڵێت: ڕەنگە ئەوە شتێکی گاڵتەجاڕ بێت بەڵام زۆربەی چاودێران، بەگشتی پێوەندیی ژمارەیێکی حیزبی دەسەڵاتدار لەگەڵ وڵاتانی دیکە بە هۆکاری ئەو ناسەقامگیرییە دەزانن. جیلی نوێی دەسەڵاتداری هەرێمی کوردستان کە پاش ڕەوە گەورەکەی 1991 تامی پلەیێکی بەرزی دەسەڵاتیان کردووە لە جیاتی پەیڕەو کردنی خاڵە پێویستەکانی یەکگرتن، ئێستا ئەو دەسەڵاتەیان بە شێوەی فەرمی بنکوت کردووە و کۆنتڕۆڵی بەشی گاز و نەوت و بەشێکی فراوانی ئاوەدانکاری و ئاسایش و پێوەندییەکانیان گرتۆتە دەست. هەموو ئەمانە خراونەتە خزمەت کەسوکارەکانیان و کەس بۆی نیە تەنانەت تەداخولیشیان بکات.\nناوبراو زیادی کرد: من لە 2018دا کاتی هەڵبژرادنەکان لە هەولێر بووم و بینیم کە کوڕی سەرکردەیێکی بەناوبانگی کوردی سووریا لە پارکێکی هەولێر ئایس کرێمی بە ڕێبوارەکان دەفرۆشت و نوخبەیێکی کورد بە منی گوت لەجیاتی ئەوەی پۆستێکی لە ئیدارەی هەرێمدا بدەینێ تەنها ڕێگەمان داوە کە لە سەر شەقامەکانی هەرێمی کوردستان ڕزقی خۆی لە ڕێبوارەکان سواڵ بکات.\nشێری لیزەر دەشڵێت زەحمەتە وەزعی هەرێمی کوردستان بەم جیلە نوێیەش باشتر ببێت هۆکارەکەش ئەوەیە کە جیلی تازەتری سەرکردەکانی هەرێمی کوردستان چێژی زیاتر لەو دەسەڵات و سامانە دەبینن کە لە ناوچەی دژەفڕین لە باکووری عێراق لە بەردەستیاندایە. ئەوان دەستیان کردووە بە کاری بازرگانی کردن لەگەڵ ئەکتەرانی ڕۆژئاوایی وئەمریکی وەک کلۆنەل "ناب" کە کلاوی سەربازیی خۆی لە سەر لابرد و لە 1991ەوە دەستی بە بازرگانیی چڕ لەگەڵ نێچیرڤان بارزانی سەرۆکی ئێستای هەرێمی کوردستان کرد و سامانێکی بۆ خۆی بەیەکەوە ناوە. ئێستا هەموویان ملیاردەرن و نایانەوێت سامان و دەسەڵاتەکەیان لەگەڵ کەسی تر بەش بکەن. بەداخەوە شانازیشی پێوە دەکەن.\nناوبراو پێی وایە قەیرانی عێراق و هەرێمی کوردستان بەرهەم و ئەنجامی ململانێ لە سەر دەسەڵات و سامانە و دەڵێت: کێشمەکێشم لە سەر سەرچاوە و سامانی کەرکووک بەردەوام دەبێت. بوونی شەراکەتی تایبەت لە نێوان کەسایەتییە تارێندراوە پێشووەکانی عێراق لە ڕۆژئاوا لەگەڵ کوردەکان و عەرەبەکان گەرەنتییە بۆ ئاسایشی ئەو بەرپرسانە و بەهرەمەندبوون لە بەرژەوەندییەکانیان. ئەو بەرپرسانە ڕەگەزنامەی وڵاتی تریشیان هەیە و ئەگەر دۆخەکە خراپ بێت دەتوانن بگەڕێنەوە ئیمارەتەکانی خۆیان لە وڵاتانی ڕۆژئاوایی. خاڵی جێی سەرنج ئەوەیە بنەماڵە ناڕازییەکانی کوژراوان یان بریندارانی خۆپیشاندانەکانی بەغدا لە فەڕەنسایە کە دەیانەوێت عادل عەبدولمەهدی سەرۆکوەزیرانی پێشووتری عێراق بە بەرپرسی ئەو ڕووداوانە بزانن چوونکە عەبدولمەهدی لە 1963وە تا گەڕانەوەی بۆ عێراق تارێندراوی فەڕەنسا بووە هەر بەو بۆنەیەشەوە دەسەڵاتی دادی فەڕەنسا دۆسیەیێکی بۆ جووڵاندووە. ئەگەر دۆسیەی زیاتر لەو شێوەیە بۆ دادگا نێوخۆیی و نێودەوڵەتییەکان بەرز بکرێتەوە ئەو کات دەکرێت بڵێین دادپەروەری بۆتە وشەیێکی مانادار.\nئایا هەرێمی کوردستان بەراورد بە دیکەی ناوچەکانی عێراق بەهەشتی ئەمنە؟\nشێری لیزەر لە وەڵامی ئەو پرسیارەی کوردپرێسدا کە ئایا بۆچوونی هەندێک کەس لەبارەی جیاوازبوونی سەقامگیریی هەرێمی کوردستان بەراورد بە دیکەی ناوچەکانی عێراق ڕاستە یان خەیر، گوتی: پێش سی ساڵ بەروارد بە ئەمساڵ واتا (1991-2021) لە یەکەم ڕۆژەکانی جووڵەی نێودەوڵەتی بۆ پارێزگاری کردن لە کوردەکان لە ژێر کاریگەریی ناوچەی ئارام لە باکووری عێراق، دۆخی ناوچەکە بە کورتی "بەهەشتی ئەمن" یان شوێنی ئارام ناو نرا بەڵام ئەمە شتێکی ڕەها نەبووە و بەراورد بە دۆخی دیکەی ناوچەکانی عێراق کە لە ژێر دەسەڵاتی سەدامدا بوون ئەو ناوە هێنرا.\nناوبراو دەشڵێت دۆخی ئێستای هەرێمی کوردستان ئەنجامی دەستوەردانی دەرەکی و ململانێی نێوخۆیە بەڵام هەرێمی کوردستان بەهۆی ڕگابەریی نێوخۆی ودەستی بیانییەوە هەرگیز ئەمن نەبووە. کۆمەڵێک هەنگاو وەک دامەزراندنی پەرلەمانی گوێ لە مشت لە ناوی دوو پارتی باڵادەست و بە بەشداریی کۆمەڵێک حیزبی ئیسلامی و سۆسیالیستی و ڕێگەدان بە چالاکی کردنی چەند دەزگایێکی سیخوڕی لە هەرێمی کوردستان وەک میتی تورکیا بە مەبەستی دەستەبەرکردنی کوردستانی ئازاد نەبوو بەڵکوو مەبەست قۆرخ کردنی دەسەڵات و پارێزگاری کردنی بوو و لە سێ دەیەی ڕابردوودا ئەوەمان بینی. زۆربەی کوردەکان ئاگادارن کە ئاستی ژیانیان و هەلومەرجی دامەزرانیان لە ئیدارەکان لە کاتی سەدامدا ستاندارەکانی باشتر بوون.\nناوبراو ئاماژەی بەوەش کرد ئەگەر گەنجانی هەرێمی کوردستان بیانەوێت بەهەند وەربگیرێن پێویستە سەر بە دوو حیزبی باڵادەستی هەرێم بن. تەنها ئەو کاتە پشتگیریی گەنجان و دەرچووانی زانکۆ و نووسەر و هونەرمەندانی هەرێمی کوردستان دەکرێت کە ڕایبەگەیێنن سەر بە یەک لە دوو پارتی دیموکراتی کوردستان یان یەکێتین. هەر بۆیە کوردەکان ئیهمال دەکرێن و کاری هونەرمەندە گەورەکان نابینرێت یان خود ستایش ناکرێت.\nشێری لیزەر ئەوەش دەڵێت کە کوردستانی عێراق عێراقێکی تر نیە. هەمان عێراقە بەڵام بە ئاڵای کوردەکانەوە. تەنانەت حیزبی بەعس کاری زیاتری لەم دەسەڵاتەی هەرێمی کوردستان بۆ کەلتووری کورد کردووە. پارتە دەسەڵاتدارەکان ئەو میدیایانەیان سانسۆر دەکەن کە هی خۆیان نیە و کۆنتڕۆڵیان بەسەریاندا نیە.\nناڕەزاییی کورد و بەدیلی حکوومەتی ئێستای هەرێمی کوردستان\nچاودێری کاروباری کوردەکان لەبارەی قۆرخ کردنی دەسەڵات لە هەێمی کوردستان بە دەستی دوو پارتی باڵادەست و بەدیلی ئەو دەسەڵاتە بە کوردپرێسی گوت: ئەگەرچی حیزبی تر لە هەرێمی کوردستان هەن و بەردەوام پارتەکانی دیکەش دادەمەزرێن بەڵام دوو پارتی سەرەکی لە هەرێمی کوردستان چەندین ساڵە ڕێچکەکانی زاڵ بوون بە سەر سیاسەت و ئابوور و ئاسایشی هەرێمی کوردستانیان دۆزیوەتەوە و ئێستاش بەردەوام لە لووتکەی دەسەڵاتن. هاووڵاتییان پێشوازیی زۆریان لە گۆڕان کرد بەڵام ئێستا خزاوەتە ژێر سێبەری پارتی. وەک سەردەمی شەڕی نێوخۆی هەرێمی کوردستان لە ماوەی ساڵانی 1994 بۆ 1998 لە نێوان دوو حیزبی پارتی دیموکراتی کوردستان و یەکێتیی نیشتمانیی کوردستاندا سیاسەتی دووفاقی بسەپێنە و حوکمڕانی بکە سێبەری بڵاو بۆتەوە.\nپێوەندییەکانی هەرێمی کوردستان لەگەڵ ئیدارەی خۆسەری کوردی لە سووریا\nشێری لیزەر لەبارەی پێوەندییەکانی هەرێمی کوردستان لەگەڵ کوردەکانی سووریا دەڵێت: بەداخەوە کوردەکانی دانیشتووی گوند و شارەکانی سووریا لە عەفرین و قامیشلۆوە تا کۆبانێ و ئەعزاز وەک ئێزدییەکان دەستیان لێ بەر درا بۆ ئەوە بکەونە ژێردەست داعشەکان و بکوژانی ئەندامی بەرەی نوسرە کە لە لایەن تورکیاوە پشتگیری دەکرێن. هەرێمی کوردستان لە پێگەیێکدا بوو کە لە جیاتی ئەوەی ڕووبەڕوویان ببێتەوە چووە تەنیشتیانەوە.\nئەو توێژەرە نەبوونی پێوەندیی گونجاوی نێوان کوردەکان بە کێشەیێکی مێژووی دەزانێت و دەڵێت: بەڵام ئەوە کێشەیێکی مێژوویییە. من سەردەمێک پاش پێکدادانەکانی 1990ینێوان پارتی و یەکێتی و پەکەکە لەو ناوچەیە بووم. هیچ خاڵێکی هاوبەش لە نێوانیاندا نەدەبینرایەوە و خوێنی زۆربەی کوردەکان بە ناوی حیزبێکەوە دژی حیزبێکی دیکە دەڕژایە سەر عەرز.\nشێری لیزەر لەبارەی سەرچاوەی ململانێکانی نێوان دوو بەرەی سەرەکیی کورد لە عێراق و سووریا و تورکیا دەڵێت: پارتی بنەمای ئیسلامیی بەهێزی هەیە و ئەمەش وای کردووە ببێتە هاوپەیمانی ئاساییی تورکیا کە ئیسلامییەکان تێیدا دەسەڵات دەگێڕن. جێی سەرنجە ئەو کاتەی هێزەکانی پێشمەرگە لە سەردەمی ڕەوە گەورەکەی 1991 و لە گۆڕەپانی شەڕی دژبە سوپای عێراقدا کە مەترسیی ڕووخانی کوردستان هەبوو هێزی پێشمەرگە بەرماڵیان ڕادەخست و چەکیان دەنایە سەر عەرز و نوێژیان دەکرد. پارت و لایەنە چەکدارەکانی سووریا وەک پارتی یەکێتیی دیموکراتیک (پەیەدە) هێزە کوردییەکانی ناسراو بە یەکینەکانی پاراستنی گەل (یەپەگە) و یەکینەکانی پاراستنی ژنانی کوردی سووریا ڕیشەی ئیسلامییان نیە و لە دڵی سێکۆلارە کوردەکانی سووریا و تورکیاوە هەڵقوڵا. زۆربەیان لە بنەماڵەی عەلەویەکانن کە لە لایەن نەتەوەپەرستە تورکەکانەوە درانە بەر پەلامار و جینۆساید کران. ئەرمەنەکانیش بە هەمان موسیبەت ڕۆیشتوون و لە شەڕی ناگورنو-قەرەباغیشدا هەمان بەڵایان بەسەردا هاتەوە.\nناوبراو زیادی کرد: ئەو دوو لایەنە ڕیشەی جیاوازیان هەیە و دوورنواڕی جیاوازیشیان بۆ داهاتوو پێناسە کردووە. هێزە کوردییەکانی سووریا بە شێوەیێکی ڕێکخراوتر لە پارتی و یەکێتی و بە هەستی شۆناسی کوردیی بەهێزترەوە دەرکەوتوون بەڵام ئێستاش لەلایەن ئەنقەرەوە لە ژێر مەترسیی لەناوچووندان.\nناوبراو ئاماژەی بە پێشینەی ئەو لایەنانە لە سووریا کرد و گوتیشی: دیمەشق بەردەوام ڕێگەی بە دوو پارتی داوە لە سووریا نووسینگەیان هەبێت. عەبدوڵڵا ئوجەلان سەرۆکی بەندکراوی پەکەکە تا ئەکتەوبری 1998 لە سووریا لە ئاسایشی تەواودا بوو بەڵام کاتێک بڕیاری دا ئەو مەتەرێزە بەجێ بهێڵێت و بەرەو ڕۆم بڕوات ئاوڕێکی جیهانی لە کورد درایەوە و دەرفەتێکی گەورە لە کیس چوو. ڕۆژئاوا دەیتوانی بە ئاسانی بوونی پەیەدە قبووڵ بکات لەبەر ئەوەی تاکە بژاردە بوو بۆ بەرپەرچدانەوەی داعش. من دەمزانی کە دۆناڵد ترەمپ دەیانفرۆشێت. سەرنجی تاوەرەکانی ترەمپ لە ئەستەمبۆڵ بدەن سەرنجی بازرگانیی نێوان زاواکەی ترەمپ و زاواکەی ئەردۆغان بدەن.\nئەو چاودێرە هەلپەرستی و بەرژەوەندخوازیی لایەنە کوردییەکان بە هۆکارێک دەزانێت بۆ پێوەندیی خراپی نێوانیان و دەڵێت: بازرگانی کردن لە سەرووی مافەکانی مرۆڤەوە پێناسە کراوە و ئەوەش لەبارەی پێوەندییە نێوان هەرێمی کوردستان و ئیدارەی خۆسەری کوردی لە سووریا ڕاست دێتەوە. بەها دەستنیشان‌کراوەکانیان هاوبەش نیە. خۆش بژێویی کورد کە هەر یەکەو لەو دوو لایەنە ئیدعای دەکەن و شەڕی لە سەر دەکەن ئەساسە نەک ڕێژەی پارەی نێو ئەکاونتە بانکییەکان.\nبوونی سەربازیی تورکیا لە هەرێمی کوردستان و بێدەنگیی هەولێر و بەغدا و وڵاتانی ڕۆژئاوایی\nپسپۆڕی کاروباری کوردەکان لەبارەی هۆکارەکانی بێدەنگیی لایەنەکان لەبەرامبەر هێرشە یەک لە دوای یەکەکانی تورکیا بۆ سەر هەرێمی کوردستان بە کوردپرێسی گوت: تورکیا بەردەوام لە هەرێمی کوردستان ئوپەراسیۆنی سەربازیی ئەنجام داوە و پاساوەکەشی بوونی هێزی پەکەکە بووە. بەغدا و هەولێریش لەو بارەیەوە بێدەنگن و من 35 ساڵە ئەو دۆخە دەبینم. ئوپەراسیۆنی سەربازی لە ژێر سەرۆکایەتیی ئەردۆغان تەنانەت لە ئوپەراسیۆنی بێ بەزەیی تانسۆ چیللەر سەرۆکوەزیرانی پێشووی تورکیا خراپترە کە بە دروشمی "وشک کردنی دەریا بۆ ڕاوکردنی ماسی" ئەنجامی دا و بەو دروشمە فاشیستەکانی تورکیا هان دەدا کە بۆ کوشتنەکان هاودەنگی ئەو بن.\nناوبراو ئاماژەی بە یارمەتیی وڵاتانی ڕۆژئاوایی بۆ کوردەکانی عێراق لە بەرپەرچدانەوەی داعش کرد و گوتی: من لەم دوایییەدا بینیم کە هۆڵەندا هێزی بۆ یارمەتیدانی هەرێمی کوردستان لە شەڕی داعش ناردە ناوچەکە بەڵام ئەو وڵاتەش لە فرۆشتنی کوردەکاندا دەستی تێکەڵە.سەرمایەدانانی تورکیا لە هۆڵەندا ڕێژەکە بەرچاوە بۆ نموونە دەتوانین ئاماژە بە ئەتەرانی گرینگی پارتی دادوگەشە وەک بیناڵی یێڵدرم سەرۆکوەزیرانی پێشووی تورکیا بکەین.\nئایا جۆبایدن سەرۆککۆمارێکی باشترە بۆ مامەڵەکردن لەگەڵ پرسی کورد؟\nشرۆڤەکاری کاروباری کورد لەبارەی هەڵوێستی جیاوازی جۆبایدەن بەرامبەر بە پرسی کورد دەڵێت: بایدەن عاقڵتر و بەئەزموونترە لە ترەمپ. ترەمپ کارساتێک بوو بۆ کوردی تورکیا و سووریا. ئەو بازرگانێکی بێ ئەخلاقە.\nشێری لیزەر زیادی کرد: ئەوە ڕاستییێکە کە ئۆباما یارمەتیدەر بوو لە پاراستنی گیانی ئێزدییەکان. ئەو بە ئەردۆغان قەڵس دەبوو و دەتوانێت مێشکی بخوێنێتەوە. ئۆباما ڕاوێژکارێکی بەهێزە بۆ بایدەن و لە دوایین کتێبیدا باسی ڕەخنەگرتن لە ئەردۆغان و متمانە نەکردن بە ناوبراو دەکات.\nئەو توێژەرە دەشڵێت سەرەکیترین هەڕەشە لە سەر کوردەکان، تورکیا و بەرژەوەندخوازیی سەرکردە کوردەکانە. تا ئەو کاتەی قیادەی کوردی یەک دەنگ نەبن و پشتگیریی کورد وئێزدییەکان و کەمینەکانی دیکە نەکەن وڵاتانی ڕۆژئاوای بۆ لەبیرکردنی کوردەکان دەستی کراوە دەبێت. وەک چۆن پەیمانی لۆزان و پەیمان سور هەمان مامەڵەی بەرامبەر کورد کرد.\nشێری لیزەر لەبارەی ئەولەویاتەکانی کاری بایدەنەوە دەڵێت: پێویستە سەرەتا بایدەن بەرپەرچی عەقڵیەتێک بداتەوە کە ترەمپ پشتگیریی دەکرد و ئەوەش عەقڵیەتی لەبەربوونی سپی پێستەکانە. پاشان دەبێت بایدەن بیر لەوە بکاتەوە کە بەرنامەی بۆ عێراق چی دەبێت.\nناوبراو ئاماژەی بە ڕووبەڕووبوونەوەی فیرقەیی لە نێوان گرووپە جیاجیاکان و داعش لە ناوچەی جێناکۆک کرد و گوت ناکرێت لەبارەی سێ ناوچەی جیاوە لە عێراق پێش سەرهەڵدانی داعش لە سەر پێشنیازەکەی جۆبایدەن قسە بکرێت کە ساڵی 2006 باسی کرد بەڵام گوتیشی: سەربەخۆیی زیان بە کوردەکانی عێراق ناگەیەنێت.\nشێری لیزەر ئاماژەی بە بوونی دەیان هەزار کورد لە ئەمریکا کرد و دەڵێت: ئەوان لە ئیدارەی نوێی ئەمریکادا بە قازانجی کورد لۆبیگەری دەکەن بۆ نموونە سزادانی ئەردۆغان بە هۆی ڕەفتاری دوژمنانەی بەرامبەر بە کورد یەک لەو لۆبیگەرییانەیە.\nئەو پسپۆڕەی کاروباری کورد هەڵوێست بایدەن و تیمەکە لەبارەی کوردەوە بە هەڵوێستێکی جێی هیوا دەزانێت و دەڵێت: جۆبایدەن لەبارەی ئەو شتەی کە لە تورکیا و سووریا ڕوو دەدات ئیهمالی نەکردووە. هیلاری کلینتۆن هاوڕێی دیموکراتی بایدەن لەگەڵ چلسیی کچی ئیمتیازی بەرهەمهێنانی فیلمێکیان لەبارەی ژنە شەڕڤانە کوردەکانی سووریا وەرگرتووە کە بەگوێرەی کتێبی گایل لمون بە مانشێتی "کچانی کۆبانێ" دروست دەکرێت. ئەوەش نیشانەیێکی ڕێزنان لە پێگەی کوردەکانە کە دەکرێت پشتی پێ ببەسترێت.\nشێری لیزەر باسی زەروورەتی کەڵک وەرگرتنی کورد لە لۆبییەکان بۆ وەرگرتنی پشتگیریی ئەمریکا کرد و گوتیشی: لۆبیی تورکیا لە ئەمریکا ملوێنان دۆلار لە سەرف دەکات بەڵام ئەو نوخبانەی لە کوردستاندا دەسەڵاتیان بەدەستە چەندین ملوێن دۆلار بۆ دوژمنایەتی کردنی یەکتر سەرف دەکەن.ئەم هەستە کرم خواردووە لە نیشتمانپەروەری ڕاست دژی ئەو لەخۆبوردەیی و گیانفیدایییەیە کە لە کۆبانێ بۆ ڕووبەڕووبوونەوەی داعش بینرا.\nبەشی عێراق و هەرێمی کوردستان- مەکتەبی سیاسیی یەکێتیی نیشتمانیی کوردستان سەرکۆنەی کۆبوونەوەکەی هەولێر دەکات و هاوکات پشتیوانیی خۆیشی بۆ دۆزی فەلەستین رادەگەیێنێت.


Home›وەرزش›جیهانی›هیچ یانەیەک ئامادەی گواستنەوەی کۆتینیۆ نیە\nهیچ یانەیەک ئامادەی گواستنەوەی کۆتینیۆی بەرازیلی و ئەستێرەی یانەی بەرشەلۆنە نیە، ئەمەش پاش ئەوەی ئەو یاریزانە خواستنەکەی لەگەڵ یانەی بایرن میونخ کۆتایی هات و ئێستا مافی یانەی بەرشەلۆنەیە مامەڵە بە کڕینییەوە بکات.\nرۆژنامەی مارکا بڵاویکردووەتەوە، تا ئێستا هیچ گرێبەستێک بۆ کۆتینیۆ نەهاتووە، هیچ یانەیەک ئامادە نیە 80 ملیۆن یۆرۆ بەو یاریزانە بەرازیلییە بدات، کە یانەی بەرشەلۆنە داوای دەکات.\nهەروەها کۆتینیۆ لە یانەی بەرشەلۆنە ساڵانە مووچەیەکی زۆری پێدەدرێت، بۆ ئەوەش هیچ یانەیەک ئامادە نیە ئەو مووچەیە کە لە یانەی بەرشەلۆنە وەریدەگرێت پێی بدات.\nلە کۆتایدا رۆژنامەکە نوسیویەتی، یانەی بەرشەلۆنە نیگەرانە بە هۆی کۆتینیۆوە، چونکە مووچەیەکی زۆر ساڵانە لە یانەکە وەردەگرێت و هیچ شوێنێکیشی لە پێکهاتەی سەرەکی نیە،هەروەها هیچ گرێبەستێکی فەرمی بە دەستی یانەی بەرشەلۆنە نەگەیشتووە.\nکۆتینیۆ لە گواستنەوەکانی هاوینەی ساڵی رابردوو بە خواستن بۆ ماوەی ساڵێک پەیوەندی بە یانەی بایرن میونخ کرد بە بڕی 8.5 ملیۆن یۆرۆ و لەگەڵ بژاردەی کڕین بە بڕی 120 ملیۆن یۆرۆ لە هاوینی ئەمساڵ،بەڵام یانە باڤاریەکە رەتیکردەوە ئەو یاریزانە بکڕێت.\nکۆتینیۆ لە گواستنەوەکانی زستانەی ساڵی 2017 لە یانەی لیڤەرپوڵەوە بە بڕی 120ملیۆن یۆرۆ لەگەڵ 40 ملیۆن یۆرۆی زیادەی تر پەیوەندی بە یانەی بەرشەلۆنە کرد، بەڵام نەیتوانی لەگەڵ یانە کەتەلۆنیەکە سەرکەوتوو بێت و بە ناچاری یانەی بەرشەلۆنەی بە خواستن بەرەو بایرن میونخ جێهێشت.


◄ ئەنجام: Found 770, page 1 of 77 Items per page: 🗐 1 🗐 5 🗐 10 🗐 25 🗐 50 🗐 100\n📕 11ی ئازاری 1970 پەڕتووکیانە\n📅 کاتوو تۆمارکەردەی May 5 2016 9:30PM\n👁 ئی بابەتە 8,215 جارێ وینیان\nئامادەکردنی دەزگای رۆشنبیری و راگەیاندنی لقی 21 [ زیاتەر... 👁] 📕 ✖ 0 0 ✔ 99% ✍ م.ب. 5-5-2016 21:30:41\n👁 ئی بابەتە 10,016 جارێ وینیان\n📕 15 Tebaxê 1998 پەڕتووکیانە\n📅 کاتوو تۆمارکەردەی Aug 30 2014 5:20PM\n👁 ئی بابەتە 5,198 جارێ وینیان\n... [ زیاتەر... 👁] ✖ 📕 ✖ 0 0 ✔ 72% ✍ هـ.ب. 30-8-2014 17:20:51\n👁 ئی بابەتە 3,961 جارێ وینیان\n👁 ئی بابەتە 13,811 جارێ وینیان\n📕 28ی گەلاوێژ پەڕتووکیانە\n📅 کاتوو تۆمارکەردەی Feb 12 2016 11:36AM\nکۆمەڵێک بابەت و نووسراوە بە بۆنەی 28 گەلاوێژ ساڵڕۆ [ زیاتەر... 👁] 📕 ✖ 0 0 ✔ 96% ✍ س.ئـ. 12-2-2016 11:36:39\n👁 ئی بابەتە 8,545 جارێ وینیان\n📕 3 ساڵ لەگەڵ ئیبراهیم عەلیزادە سکرتێری کۆمەڵە پەڕتووکیانە\n📅 کاتوو تۆمارکەردەی Nov 22 2013 11:46PM\n👁 ئی بابەتە 11,851 جارێ وینیان\nبەهمەن سەعیدی چاپی دووەم 2009 [ زیاتەر... 👁] 📕 ✖ 0 0 ✔ 99% ✍ هـ.ب. 22-11-2013 23:46:43\n👁 ئی بابەتە 8,428 جارێ وینیان\n📕 40 سال مبارزه در راه آزادی پەڕتووکیانە\n📅 کاتوو تۆمارکەردەی Apr 28 2013 10:48PM\n👁 ئی بابەتە 24,901 جارێ وینیان\nدکتر عبدالرحمن قاسملو ترجمە: اتحاديەي دانشجويان د [ زیاتەر... 👁] 📕 ✖ 0 0 ✔ 99% ✍ هـ.ب. 28-4-2013 22:48:53\n| کاتوو وەشکەردەیو لاپەڕەی: 8,393 چرکە!


سلێمانی بۆ ناگات به ئامانج\nیه‌كێك له‌و كێشانه‌ی له چه‌ند ساڵی رابردوودا له به‌رده‌م هه‌موو پرسه سیاسی و كارگێڕی و نه‌ته‌وه‌یییه‌كانی كورددا قووت بووه‌ته‌وه سلێمانییه. ئه‌م شاره له سایه‌ی ململانێی ناشه‌ریفانه و حزبایه‌تیی كرچوكاڵ و دروشمئامێز و دوور له به‌رنامه و ستراتیج، هه‌میشه پێچه‌وانه‌ی ئاوازه گشتییه‌كه ده‌ركه‌وتووه، زۆرتر رۆڵی ده‌نگێكی نه‌شازی بینیوه له‌ناو سیمفۆنیایه‌كی نیشتمانیدا. هه‌ر ئه‌وه‌ش وای كردووه شاره‌كه ئێسته وه‌ڵامی خواستی خه‌ڵكه ره‌سه‌نه‌كه‌ی و مێژووه پرشنگداره‌كه‌یشی ناداته‌وه، بۆیه پرسیارێكی گرنگه بۆچی سلێمانی ناگات به ئامانج؟. ئه‌ی بۆ ناتوانێ نوێنه‌رێكی راستی بخاته روو كه شاره‌كه له‌سه‌ری كۆك بێ؟ ئه‌و نائومێدییه چییه كه ئێسته خه‌ڵكه‌كه‌ی گرتووه‌ته‌وه له دوای هه‌ڵبژاردنی په‌رله‌مانی عێراق؟ كه هه‌ر له ئێسته‌وه دیاره ئه‌میش ناگات به ئامانج و تێده‌په‌ڕێ.\nراستییه‌كه‌ی له‌و شاره ترسێكی شاراوه به خه‌ڵك و حزبه‌كانه‌وه دیاره كه نه ئاشكرای ده‌كه‌ن نه كاردانه‌وه‌كانیان تا سه‌ر ده‌چن، ترسه‌كه روونه له یه‌كێتیی نیشتمانیی كوردستانه، به‌ڵام روون نییه له چی ده‌ترسن و له بنه‌وه چی ده‌گوزه‌رێ؟ تۆ سه‌یركه له سه‌عاته سه‌ره‌تایییه‌كانی ژماردنی ده‌نگه‌كانی ئه‌م هه‌ڵبژاردنه‌وه هه‌موو حزبه‌كان جگه له یه‌كێتی، كه‌وتنه تانه‌دان له ئه‌نجامه‌كان و ره‌تیان كرده‌وه و باسیان له‌وه كرد كه ده‌نگه‌كانیان دزراوه و بۆ لایه‌نی تر حیساب كراوه. كێشه‌كه له كوێدایه؟ هه‌ر لێره‌وه ده‌چینه ناو وه‌ڵامی پرسیاره‌كانی سه‌ره‌وه.\nحزبه‌كان و خه‌ڵكی سلێمانیش ده‌زانن ده‌نگه‌كانیان یه‌كێتی بردوویه‌تی و به‌شێوه‌ی "به‌رنامه‌سازیی" له‌و ئامێرانه‌ی كۆمسیۆنی هه‌ڵبژاردن وه‌ك موعجیزه‌ی دیموكراسی پێی ناساندین و ده‌ركه‌وت هه‌تكی دیموكراسیی پێ ده‌كرێ نه‌ك هیچی تر. به‌ڵام نایه‌ن له ئامانج بده‌ن و ده‌ست بخه‌نه سه‌ر برینه‌كه، به‌ڵكو بۆ ئه‌وه‌ی مافی خۆیان و ده‌نگده‌رانیش ون بكه‌ن له‌بری ناوهێنانی یه‌كێتی وه‌ك هه‌تككه‌ری پرۆسه‌كه، تێكڕا ده‌ڵێن "ده‌سه‌ڵات ساخته‌كاری كردووه". ده بێگومان بن ناگه‌ن به ئامانج و ئه‌نجامی هه‌ڵبژاردنی سلێمانی به‌و شێوه‌یه ده‌ڕوات كه راگه‌یه‌نراوه و هی هه‌موو حزبه‌كان بۆ یه‌كێتی هاتووه‌ته ژماردن. ئاخر هه‌ی ساده‌ی ناسیاسیی ده‌سه‌ڵات له سلێمانی له رووی كارگێڕیی و سه‌رۆكایه‌تیی یه‌كه‌ی كارگێڕییه‌وه لای بزووتنه‌وه‌ی گۆڕانه، به‌و پێیه‌ی پارێزگار كه كه‌سی یه‌كه‌ی شاره، له گۆڕانه. ئێ باشه خۆ گۆڕان خۆیشی قوربانی یه‌كه‌مه و چاوه‌ڕوان ده‌كرا ئه‌وان یه‌كه‌می پارێزگاكه بن و ته‌قه‌یشی لێ كراوه و هه‌ڕه‌شه‌ی كه‌سیش له به‌رپرسه‌كانیان كراوه. بۆیه ئێوه كه ده‌ڵێن ده‌سه‌ڵات ساخته‌كاری كردووه، ترسێكی قووڵ به رووخسارتانه‌وه دیاره كه ناوێرن یه‌كێتی تۆمه‌تبار بكه‌ن. بێگومان شۆڕش و هیچ پرۆسه‌یه‌كی دروستكردنی پاڵه‌وان به پیاوی ترسنۆك نه‌گه‌یشتووه‌ته ئه‌نجام، بۆیه نه یاریی به خۆتان بكه‌ن نه به ده‌نگده‌ره‌كانتان. له كاتێكدا ئێوه دزه‌كه ده‌بینن، بۆ ده‌ست بۆ شوێنی تر درێژ ده‌كه‌ن؟.\nیان هه‌ڵه‌یه‌كی تری ناسیاسیبوونی ئه‌و حزبانه كه راسته‌وخۆ گوزارشت له نه‌بوونی به‌رنامه و داوده‌زگه‌ی تۆكمه‌ی حزبی ده‌كات، ئه‌وه‌یه تا ئێسته‌یش نازانن ئه‌وه‌ی رووی داوه چییه و چۆن ده‌نگه‌كانیان دزراون، بۆیه هه‌ر ئه‌و قسه باوه ده‌كه‌ن كه له تۆڕه‌كانی كۆمه‌ڵایه‌تی به‌ربڵاوه "ئامێره‌كان هاك كراون". لێره‌وه گرنگه به خۆتاندا بچنه‌وه و وانه‌یه‌ك وه‌رگرن بۆ هه‌ڵبژاردنه‌كانی داهاتوو و دامه‌زراوه‌ی تایبه‌تمه‌ند دروست بكه‌ن تا روونكردنه‌وه‌تان بداتێ له‌باره‌ی پرۆسه‌كان. ئاخر ئامێر هاك ناكرێ، ئه‌مه ئامێرێكی ئه‌لیكترۆنییه و ده‌كرێ به كۆد و به‌رنامه‌سازیی ده‌سكاری پرۆگرامه‌كانی بكه‌ی و ئه‌و ئه‌نجامه‌ی تیادا تۆمار بكه‌یت كه ده‌ته‌وێ، له‌وكاته‌ی كۆده‌كانت زانی یان پرۆگرامسازی لێهاتوو خۆی به‌رنامه‌ی بۆ دروست بكات. ئه‌مه خۆ دروستكردنی ئه‌تۆم نییه له مامۆستایه‌كی ئای تی بپرسن هه‌موویتان بۆ روون ده‌كاته‌وه.\nئه‌مه‌ش هۆیه‌كی تره كه وای كردووه سلێمانی نه‌گات به ئامانج، چونكه ناڕازیی و حزبه‌كان نازانم به ئه‌نقه‌ست یان له نه‌زانییه‌وه وا ده‌كه‌ن، به‌ڵام له هه‌موو رووداوه‌كاندا یه‌كسه‌ر ئامانجه‌كه ون ده‌كه‌ن و یه‌خه‌ی شتی تر ده‌گرن. دێته‌وه بیرتان له‌وه‌ته‌ی بودجه دێته كوردستانه‌وه، پارتی سلێمانی به ته‌نیا هێنده‌ی هه‌ولێر و دهۆكه، به‌ڵام له شاره‌كه‌دا ره‌نگی نه‌داوه‌ته‌وه و بۆ گیرفان چووه. ئۆپۆزسیۆنی جاران كه تووشی شكستی قووڵ بووه له‌م هه‌ڵبژاردنه‌دا به‌هۆی ناڕوونی سیاسه‌تیان، به خۆڕایی كه‌وتبووه پینه‌كردنی دۆخه‌كه بۆ یه‌كێتی و ده‌یگوت حكوومه‌ت له‌به‌ر هه‌ولێر سته‌م له سلێمانی ده‌كات. ئه‌ی تۆ نه‌ته‌وێ تێبگه‌یت هه‌ر شایانی ئه‌وه‌ی یه‌كێتی ده‌نگه‌كانت ببات. ئاخر ئه‌م نۆكه‌رییه به‌لاشه بۆ كێ ده‌كه‌ی، راستی له به‌رچاوته و ده‌ترسی له گوتنی، بێگومان په‌تی درۆش كورته و خه‌ڵك رۆژێك تێده‌گات و به‌م ئه‌نجامه‌ت ده‌گه‌یه‌نێ كه وا شۆكی كردوون تا هه‌ڵبژاردنی داهاتووش ره‌نگه تێنه‌گه‌ن چی رووی داوه.\nله خۆپێشاندانه‌كانی 17ی شوبات و دواتر خۆپێشاندانی ره‌وای مامۆستا و فه‌رمانبه‌ران له سێ ساڵی رابردوودا، هه‌مان كێشه به به‌رچاومانه‌وه بوو، دزه‌كه و پاره‌كه‌یش له ته‌نیشت ناڕازیی و مووچه‌خۆران وه‌ستا بوو، كه‌چی حزبه‌كان خه‌ڵكه‌كه‌یان ئاراسته ده‌كرد جنێو به هه‌ولێر بده‌ن. رۆژێك به یه‌كێك له‌و هه‌ڵسووڕێنه‌ری خۆپێشاندانه‌م گوت بۆ خۆتان ماندوو ده‌كه‌ن، خۆ ئه‌وه‌ی ئێوه ده‌یكه‌ن 10 ساڵی تریش ناگات به ئه‌نجام. گوتی بۆچی؟ هه‌ر ئه‌وه‌م گوت كه ئێوه گاڵته به خه‌ڵك ده‌كه‌ن و پینه‌ی عه‌یبه‌كانی یه‌كێتی ده‌كه‌ن به خۆڕایی و ده‌تانه‌وێ پارتی ناشیرین بكه‌ن، له كاتێكدا پارتی نه‌ك به‌شدار نییه له هیچی سلێمانیدا، بگره خه‌ڵكی خۆیشی له‌و سنووره له‌ژێر هه‌ڕه‌شه‌ی جۆراوجۆردایه هه‌موو رۆژ. دواتریش هه‌روا ده‌رچوو. نه‌گه‌یشتن به هیچ ئامانجێك.\nدیمه‌نێكی تر كه سه‌ری له خه‌ڵكی سلێمانی شێواند و به ته‌واوی بۆیان روون بووه‌وه نوێنه‌ریان نییه، رێك له 16ی ئۆكتۆبه‌ردا هه‌ستی پێ كرا، یه‌كێتیی نیشتمانی به ددان پێدانانی خۆیان و دیمه‌نی ڤیدیۆیی و به به‌رچاوی دنیاوه كه‌ركووك ده‌فرۆشێت و له خیانه‌تێكی مێژووییدا بێ ته‌قه به‌ده‌ستیه‌وه ده‌دات بۆ میلیشیای سه‌رسه‌ری و بێ ناسنامه، له‌بری سه‌ركۆنه‌كردن و گه‌ڕاندنه‌وه‌ی هه‌یبه‌تی مێژووی بۆ سلێمانی، له 17ی ئۆكتۆبه‌ره‌وه هێرۆخان به‌رنه‌ده‌كه‌وت له‌به‌ر سه‌ردانی سه‌ركرده و حزبه‌كان، وه‌ك بڵێی ئێوه‌ش ده‌مێكه ئاواته‌خوازی رۆژێكی وا مێژوویین ئه‌و شكانه‌ی كورد ببینن، پێتان وابوو خه‌ڵك گه‌مژه‌یه و بیری چووه كه باپیرانی 97 ساڵه دژی حوكمی سه‌ربازی عێراق ده‌جه‌نگێت و قوربانی ده‌دات؟ فه‌رموون ئه‌نجامه‌كه‌یتان پیرۆز بێت.\nنوێنه‌ره‌كانتان له به‌غدا كه له خانووی قوڕه‌وه چوون بۆ مووچه‌ی 31 ملیۆن دیناری، ئه‌م كوڕی هه‌ژارانه كه شانازییه‌كه‌یان هه‌ژاری بوو، ژیانیان بوو به فیرعه‌ونی و نه‌یانهێشت هه‌تاو له جامی ئۆتۆمبێله‌كانیشیانه‌وه لێیان بدات، شه‌ریفترینیان بوو به گومڕاترین، شه‌و و رۆژ له‌و شاشه عه‌ره‌بییانه‌وه هه‌تكی كوردایه‌تی و ئامانجه نه‌ته‌وه‌یییه‌كانی كوردیان ده‌كرد، ئێسته‌یش دانه‌یه‌كتان سزا نه‌دا هه‌ر له‌به‌ر خه‌ڵكیش نا، رێزتان له‌و مێژوووه‌ی خۆتان بگرتایه كه له شاخدا خه‌باتتان كردووه له پێناو كورد. هه‌ر به‌وه‌یشه‌وه نه‌ده‌وه‌ستان عێراقتان له‌به‌رچاو كردین به سویسرا و سوید و كوردستانیش به مۆزه‌مبیق. سیسته‌می هه‌ڵبژاردنی عێراقتان پێ دیموكراسیترین بوو و كۆمسیۆنه خۆماڵه‌كه‌ی خۆیشمان كه نوێنه‌ری هه‌مووتانی تیادایه، كرد به ده‌زگه‌یه‌كی سووك و رێسوا، فه‌رموون هۆشیاره‌كانتان بنێرن بۆ به‌غدا داوا بكه‌ن به هاناتانه‌وه بێن و شه‌رحی حاڵتان بۆ بكه‌ن.\nئێسته‌یش دره‌نگ نییه به‌خۆتاندا بچنه‌وه و گوڕێك بده‌نه‌وه به‌ر كاروباری حزبی و دنیابینی سیاسیتان، حزب یانی دامه‌زراوه‌ی تۆكمه و خه‌ڵكی پاك و به‌رنامه‌ی جێگیر، كه‌مێك دوور بكه‌ونه‌وه له فه‌یسبووك و به‌پێی رۆژ سیاسه‌ت مه‌كه‌ن، چونكه رۆژه‌كان هه‌ندێك جار پێچه‌وانه‌ی یه‌ك رووداوه‌كان تۆمار ده‌كه‌ن، به‌ڵام خۆ نابێ حزبه‌كان پێچه‌وانه‌ی سیاسه‌تی هه‌فته‌ی پێشوویان بن.\nراستی ئه‌وه‌یه كه هه‌ڵبژاردنی په‌رله‌مانی كوردستان گرنگترینه و كاتتان له به‌رده‌سته، سلێمانی له‌و بێ خاوه‌نییه رزگار بكه‌ن و ده‌ست بخه‌نه سه‌ر برینه‌كان و كه‌مێك خوێشی پیا بكه‌ن به‌ڵكو بزانن ئازاری دابڕان له خه‌ڵك، دژایه‌تی ئامانجه نه‌ته‌وه‌یییه‌كانی میله‌تێكی خه‌باتكار، شاردنه‌وه‌ی تۆمه‌تباری سه‌ره‌كی و ده‌ستدرێژكردن بۆ شوێنی تر، پرسی سه‌ره‌كی نه‌ته‌وه‌كه‌تان بناسن و بوێرانه به به‌رنامه‌ی خۆتان كار بكه‌ن، نه‌ك به‌رنامه‌ی لایه‌نی تر بێ ئه‌وه‌ی بزانن به‌رژه‌وه‌ندی ئێوه له كوێدایه.\nئه‌م هه‌ڵبژاردنه‌یش خاوه‌نی سلێمانی یه‌كلا ناكاته‌وه، چونكه روونه ئه‌نجامه‌كانی ده‌نگی خه‌ڵك نین و هی كلیكن. بۆیه ده‌رفه‌ت ماوه بۆ ده‌رخستنی خاوه‌ن و نوێنه‌ری سه‌ره‌كیی شاره‌كه، به تایبه‌ت كه مام جه‌لال و نه‌وشیروان مسته‌فا له گۆڕه‌پانی سیاسیدا نه‌ماون. ئێسته كاتی ئه‌وه‌یه ده‌ستبه‌كار بن بۆ داهاتوویه‌كی باشتر، ئه‌وه ئه‌گه‌ر بڕیار بێت تێبگه‌ن كێشه‌كانتان له كوێدان. به‌ڵام ئه‌گه‌ر ئه‌م ساخته‌كارییه تێبپه‌ڕێ كه درێژكراوه‌ی قبووڵكردنی گۆڕانه بۆ سازشكردن له‌سه‌ر ده‌نگی خه‌ڵك و گۆڕینه‌وه‌ی پارێزگار دوو ساڵ به دووساڵ له 2014 و داپۆشینی 16ی ئۆكتۆبه‌ر و تانه‌دان له ریفراندۆم وه‌ك بابه‌تێكی نه‌ته‌وه‌یی و له به‌رانبه‌ردا پێشوازیكردن له خیانه‌تكاران، ئه‌وه دڵنیابن له داهاتوو قسه‌ی سیاسیش بكه‌ن به دڵی یه‌كێتی نه‌بێ، باجه‌كه‌ی شه‌ق و رفاندنه.\nئه‌م بابه‌ته 4657 جار خوێنراوه‌ته‌وه


نووچە نێت | ڕاستگۆیی بێ لایەنی| د. ئه‌بوبه‌كر زاهیر پسپۆر له نه‌شته‌رگه‌ریی چاو: وشكى چاو له كوردستان باوترین گرفتى چاوه\nJuly 2021 02 - 23:50:08\nد. ئه‌بوبه‌كر زاهیر پسپۆڕ له نه‌شته‌رگه‌رى چاو له دیمانه‌یه‌كى تایبه‌تى نوچه‌نێت، باس له چه‌ندان لایه‌نى گرنگى ته‌ندروستى چاو ده‌كات و ده‌ڵێ، "له‌گه‌ڵ ئه‌و بۆچوونه نییم كه ده‌گوترێ مرۆڤى ئێستا چاوى لاوازتره، به‌ڵام ده‌بێت خه‌ڵكیش هۆشیاریان بۆ ته‌ندروستى چاو زیاتر بێت".\nباوترین نەخۆشی چاو لە کوردستان كامه‌یه؟\nئەو نەخۆشییەی کە زۆرترین کاریگەری دروست دەکات لەسەر بینین، بڵاوترینیان نەخۆشی ئاوی سپییە. جیا له‌مه‌ش هه‌ندێك كه‌س بینینی باشە، به‌ڵام جارجارە بینینی لێڵ دەبێت و نائاسوودە دەبێت، بڵاویشە نزیکەی ٢٥٪ تا ٣٠٪ی ئەوانەی سەردانی پزیشكى چاو دەکەن ئەو کێشەیه‌یان هەیە، ئەویش وشکی چاوه بە تایبەتی ئێستا لەسەردەمی دروستبوونی ئەو هەموو شاشەیە، کێشەکە زیاتر بووە لە زۆربەی تەمەنەکان ئەو کێشەیە هەیە.\nوشکی چاو لە چ تەمەنێك دەستپێدەکات؟\nنه‌خۆشخانه‌یه‌كى حكومى تایبه‌ت به چاو له هه‌ولێر ده‌كرێته‌وه\nوشکی چاو هۆکاری زۆرە، بڵاوترینیان ئەو جۆرەیە کە پەیوەندی بە کێشەییەکی درێژخایەنەی پێڵوی چاوەوە هەیە، ئەویش پێی دەڵێن هەوکردنی درێژخایەنی پێڵوی چاو. هەوکردنەکە درێژخایەن دوو جۆری هەیە، یەکەمیان پێیدەڵێن "سیبورێك" ئەوە واتا ناڕێکی لە چەوریە رژێنەکانی فرمێسك هەیە، زیاتر لەو کەسانە بڵاوە کە پێستیان چەورە و کێشەی چەوری پێستان هەیە ئەوەش وا دەکات کێشە لە بەشی چەوری فرمێسکی چاو دروست بکات.\nجۆری دووەم درێخایەنی پێڵوی چاوه، ئەویش هەوکردن بەهۆی مکرۆب و بەکتریا روو دەدات. ئەمەیان هەندێك جار چارەسەر دەکرێت، بەڵام بە گشتی ئەو کێشەیە درێژخایەنە دەبێتە هۆی هەستکردن بە نیشانەکانی وشکی چاو.\nچارەسەری وشکی چاو چییە؟\nوشکی چاو بەگشتی نەخۆشیەکی درێژخایەنە، ناتوانین چارەسەری بنبڕ بکەین لە زۆربەی بارەکان، هەندێك باری زۆر تایبەت نەبێت، بەڵام بە گشتی رێکاری خۆپارێزی هەیە، رێکاری چارەسەری هەیە.\nرێکارە پارێزەرییەکان و چارەسەرەکان:\n- نابێت بەرانبەر بە هەوا دانیشن.\n- کاتێك قژ وشکەرەوە بەکاردێنن بە ئاگاداری بەکاری بێنن.\n- خەویان رێك بێت.\n-زۆر بەرانبەر شاشەکان نەبن، کاتێک زۆر بەرانبەر شاشەکانن بیریان بێتەوە چاویان بنوقێنن، بۆ ئەوە ببێتە هۆی دروستبوونەوەی ئەو چینەی فرمێسک کە لەسەر چاو هەیە.\n- مەساجی پێڵوەکانی چاو بکەن\nئەمانە هەمووی رێکارە سروشتیەکانە.\n- بەکارهێنانی فرمێسکی دەستکرد.\n- فرمێسکی دەستکردیش چەند جۆرێکی هەیە، بەشێوەی قەترە یاخود جەلی، جا بەگوێرەی جۆرەکەی بڕیار لەسەر بەکارهێنانی جۆری قەترەکان دەدەین و چەند بەکاری بهێنین.\nهەندێ جار پێویستە جۆری ماددەی تری لەگەڵ بەکاربێت بۆنموونە سترۆیدەکان، ماددەی سایکۆ سپۆلین هەیە ئەویش هەندێك کات دەدرێت بەوانەی وشکی چاویان هەیە.\nکامە نەخۆشی چاو هەیە لە کوردستان چارەسەری نییە؟\nئێستا زانستی پزیشکی چاو لە کوردستان، بە بەراورد بە ساڵانی رابردوو، زۆر بەرەو پێش چووە. زۆربەی هەرە زۆری ئەو نەخۆشییانەی چاو کە هەیە و لەدەرەوە چارەسەرییان هەیە، لە کوردستانیش چاره ده‌كرێن. زۆر نەخۆشی تر هەیە کە پەیوەندییان بە "تۆڕی چاو" هەیە له كوردستان ره‌نگه چاره نه‌كرێن، به‌ڵام لە دەرەوەی وڵاتیش چارەسەری یەکجاری و بنبری نییە. لە کوردستان زۆربەی نەشتەرگەرییەکانی چاو هەیە نەشتەرگەری بەشی پێشەوەی چاو، نەشتەرگەری جوانکاری چاو، نەشتەرگەری تۆڕی چاو. نزیکەی دوو جۆر نەخۆشی هەیە لای ئێمە ئێستا لە سەرەتایە نەگەشتووه‌تە ئەوەی هەموو نەخۆشەکان لێرە چارەسەر بکرێت. ئەویش کێشەی تۆڕی چاو کە لە منداڵی ناکام روو دەدات ئەوانەی کە لە ژێر ئۆکسجین دەمێننەوە بۆ ماوەیەکی درێژ تووشی جۆرێک لە کێشەی تۆڕی چاو دەبن. ئەمەشیان خۆی لە پێنج قۆناغ پێکهاتووە قۆناغی یەکەم تاکو چوارەم چارەسەری لە هەرێم هەیە، بەڵام کە دەگاتە قۆناغی پێنجەم تۆڕی چاوی بە تەواوی جیا دەبێتەوە تاکو ئێستا لە کوردستان ئەوە چارەسەره ناکرێت.\nهه‌ندێك جار عه‌ده‌سه‌ى چاو هه‌وكردن دروست ده‌كات\nنەخۆشی تر هەیە، گرێیەکانی چاو بە تایبەتی ئەوانەی کە نەگەشتوونەتە ئەو قۆناغەی پێویست بکات چاوی دەربێنێت، چونکە ئەوانەی کە پێویستە چاویان دەربێنن ئاسایی دەرهێنانی چاو هەیە و نەشتەرگەریەکی ئاسانە، بەڵام ئەوانەی کە لە قۆناغێکن پێویستە چاوەکەی بپارێزی بینینی لە دەست نەدات هەندێک جۆری تیشك هەیە کە لە کوردستان نییە، هەمیشە ئێمە بۆ چارەسەری ئەو كێشه‌یه، ئامۆژگارى نەخۆشەکان دەکەین بچنه ده‌ره‌وه‌ى كوردستان.\nنەخۆشخانەی حكومى تایبه‌ت به چاو لە کوردستان هەیە ؟\nلە کەرتی حکومی لە دهۆك هەیە، لە هەولێر هەروەک دەزانرێت بەشی چاو لە نەخۆشخانەی رزگاری هەیە. نەخۆشخانەی چاو لە هەولێر دروستکراوە و قۆناغی زۆری بڕیوە، لەوانەیه زیاتر لە٩٠٪ی کارەکانی تەواو بووە، بەڵام تاکو ئێستا نەکراوەتەوە، نەخۆشخانەیەکە زۆربەی پێداویستیەکانی تێدایە کە رۆژانە لە کاتی چارەسەر بەکاری دەهێنین.\nژمارەیەکی زۆر لە خانمان روودەکەنه جوانکاری، تاکو ئێستا ئەوانە هیچ كێشەیەکیان بۆ ئێوە دروستکردووە؟\nزۆرترین ئەوەی بەکاردێت وەکو جوانکاری لە کوردستان لە دەوروبەری چاو، چونکە ناو چاو تاکو ئێستا لە کوردستان نەکراوە، لە شوێنی تر هەیە نموونه تاتۆی چاو. زیاتر جوانکاری پێڵوەکانە کە ئەوەیش وەکو هەر نەشتەرگەرییەکی تر دەکرێت تووشی هەوکردن بێت یان شوێنێ برینەکە مابێت. وه‌ك من تێبینیم كردووه، چەند خانمێك هاتوون پاش لێدانی دەرزی بۆتۆکس شتەکان بە "دوو" دەبینن لەبەرئەوەی ئەو بۆتۆکسە ماددەکە دەبێتە هۆی شەلەلی ئەو ماسولکانەی لە دەوروبەی چاو هەیە بۆ ئەوەی لۆچەکان بزر کات هەندێك جار شۆڕدەبێتەوە دەگاتە ئەو ماسولکانەی کە چاو دەجوڵێنن بەوەش کاریگەری لەسەر فەرمانەکان دروست دەکات، کەسەکە شتەکان بە "دوو" دەبینێت، ئەوەش دەبی کەسەکە چاوەرێ بکات تا کاریگەری بۆتۆکسەکە لەو شوێنە کەم دەبێتەوە و ئینجا بەرەو باشی دەچێت.\nبابەتی بەکارهێنانی هاوێنەی جوانکاری کە رەنگاورەنگە خانمان بەکاری دەهێنن، دەبێت زۆر بە وریایەوە بەکاری بێنیت، چونکە زیاتر لە چەند نەخۆش کە هاتوونەتە لام گلێنەی چاویان بە تەواوی سپی بووە، بەهۆی ئەو ئلتیهابە بەکتریایەی لەژێر ئەو هاوێنەوە دروست دەبێت، ئەویش ئایا لە ئەنجامی خراپ بەکارهێنانی بووە یاخود لەبەر ئەوەی چاوی مرۆڤ راستەوخۆ ئۆکسجین لە هەواوە وەردەگرێت ئەم هاوێنەیەش وا دەکات ئەو ئۆکسجینە وەرنەگرێت بۆیە ئەمەش وادەکات بەکتریا بە ئاسانی بچێتە ناوی. ئەمانەش چارەسەریان تەنیا گۆرینی گلێنەی چاوە.\nخەڵکی ئێستا بۆچی زوو چاویان لاواز دەبێت؟\nمن لەگه‌ڵ ئه‌و قسەیە زۆر هاوڕانیم، پێشتریش لاوازی چاو و کێشەکانی چاو هەر هەبوون، بەڵام ئێستا خەڵك زیاتر هەستیان پێدەکات. بۆ نموونە پێشتر تەلەڤزیۆن نەبووە، شۆفێرى بوونی نەبووە، ئەگەر چاویشی لاواز بووبێ لێى نه‌پێچاوه‌ته‌وه. پشکنینی چاو رێکوپێك نەبوو لە قوتابخانەکان. ئێمە ساڵانە پشکنینی چاو لە قوتابخانە و باخچەی ساوایان بۆ منداڵەکان ئەنجام دەدەین. بەکارهێنانی شاشەکان من ناڵیم دەبنە هۆی لاوازبوونی چاو بەڵام دەبنە هۆکار بۆ ئەوەی کەسەکە هەست بکات کێشەیەک هەیە لە چاوی، پێشتریش ئەو کێشانە هەبووە، بەڵام ئێستا لەبەر ئەوەی ستایلی ژیان گۆڕاوە زیاتر هەست بەو کێشانە دەکرێت.\nكلى چاو هیچ زیان و سوودێكى نییه\nئایا ئەو ئامێرە ئەلیکترۆنیانە کێشە بۆ چاو دروست دەکەن؟\nبەگوێرەی هەندێ لە توێژینەوەکان دەڵێن، بەڵێ پەیوەندی هەیە لەنێوان زۆر بەکارهێنانی ئامێری زیرەکی شاشەکان و نەخۆشی نزیك بینین، پێشبینی دەکرێت بەپێی ئەو توێژینەوانە لە داهاتوو ئەو کێشەیە زیاتر بێت.\nبە پێی زانستی پزیشکی رۆژانە چەند کاتژمێر پێویستە ئامێرە ئەلکترۆنیەکان بەکاربێنین، بۆ منداڵ و گەوران؟\nتاکو ئێستا یەکلایی نەبووه‌تەوە، گەورە چەند کاژمێر بەکاربێنێ و بچووك چەند، بەڵام بە شێوەیەکی گشتی دەڵێن گەورەش وەکو منداڵ ئەگەر بتوانن لە دوو سەعات زیاتر بەکارى نەهێنێ باشە، بەڵام هه‌ندێك هەیە کاری لەسەر ده‌كات، ئەم جۆرانە دەبێت لە کاتی بەکارهێنانی لەنێوان سەعاتێك بۆ ماوەی 10 خولەك پشوو بدەن بە چاویان تاکو چاویان تووشی ماندوبوون و شه‌كه‌تى نەبن.\nگەرما و سەرما چ کاریگەریەکیان لەسەر چاو هەیە؟\nگەرمی کاریگەری لەسەر وشکی چاو هەیە، بێجگە لەوەش تیشکی سەروو وه‌نەوشەیی کە لە لایەن خۆرەوە بەرمان دەکەوێت بە تایبەت ئەو کەسانەی کارەکانیان لەبەر هەتاوە، زۆر لێدانی ئەو تیشکە زووتر تووشی ئاوی سپی دەبێت وەکو لە تەمەنەکانی تر. دەبێتە هۆی زیادبوونی گۆشتی زیادە لەسەر چاو زۆربەی کات، ئەوانە زووتر تووشی پووکانەوەی ناوچەی زەردە پەڵ دەبن کە بەهۆی تەمەنەوە روودەدات.\nخۆپارێزییەکان بەکارهێنانی چاویلکەی هەتاوی، ئەوەی کە تیشکی سەروو وەنەوشەیی دەگەڕێنێتەوە، بەکارهێنانی کڵاو، یان كه‌سه‌كه لە کاتژمێرە زۆر گەرمەکان نەچێنەدەر باشترە.\nخۆراك و چاو چ پەیوەندییەکیان بە یەکەوە هەیە بە تایبەت گێزەر؟\nچاو وەکو هەر ئەندامێکی تری جەستە پێویستی بە خۆراک و ڤیتامینەکانە. پەیوەندی نێوان گێزەر و چاویش لە چیرۆکیکی مێژووی هاتووە، خۆی گێزەر بەهۆی ئەوەی ڤیتامین A تێدایە، بەڵام ئەو ڤیتامین A یه لە زۆر خواردن و سەرچاوی تری ڕووەکی بوونی هەیە، مانای ئەوەنییە تەنیا لە گێزەر بوونی هەبێ.\nچ جۆرە نەخۆشیەکی زگماکی چاومان هەیە؟\nنەخۆشی زگماکی چاو زۆرن، بەڵام ئەوەی بڵاو و دەبینرێت رۆژانە، گیرانی زگماکی بۆری فرمێسکە کە لە ٥٪ی منداڵان لە تەمەنی یەك مانگ تاکو یەك ساڵی هەیانە، لەو رێژەیەش لە ٩٥٪ی لە ماوەی ساڵێکدا چاك دەبنەوە بەڵام رێژە کەمەکە بە نەشتەرگەری چارەسەر دەکرێت.\nدوای ئەوەیان نەخۆشی ئاوی سپی زگماکە کە ئەویش کێشەیەکە لە منداڵاندا هەیە و تەمبەڵی چاو کە لە ٢٪ تا ٤٪ کە لە کوردستان کراوە منداڵان هەیانە، تەمبەڵی چاو ئەوەیە زۆرجار چاوەکە لە رووی پێکهاتەوە هیچ کێشەیەکی نییە یان جیاوازییەکی کەم لەنێوان هەردوو چاوی هەیە دەبێتە هۆی فەرامۆشکردنی چاوەکە لە لایەن مێشکەوە و چاوەکە بە جوانی نابینێت، چارەسەری هەیە ئەگەر لە زووەوە دەستی پێبکەی بەڵام لەدوای تەمەنی ١٠ ساڵی و سەرەوەتر چارەسەری ناکرێت، ئاوی رەشی زگماکیش لە کوردستان زۆره.\nهه‌ندێك ژن به‌هۆى ده‌رزى بۆتۆكس بینینیان تێكچووه\nلە زووەوە دایکان کلیان بۆ چاوی منداڵان بەکاردەهێنا، ئایا ئەمە زیانی بۆ چاو هەبوو؟\nخۆشبەختانە ئێستا خەڵکەکە هۆشیاری تەندروستییان باشتر بووە. زۆر شت هەیە کە دەکرێت هیچ بنەمایەکی نییە، ئێستا زۆر نەخۆش دێن بۆ لامان دەڵێن بە منداڵی چاومیان داڕشتووه بە شەکر یاخود بە بەرد، تووشی چەندان کێشەی چاو بووە، بەڵام کلی چاو نە زیانی هەیە نە سوود.\nکامە نەخۆشی جەستەی پەیوەندی راستەوخۆی بە چاوەوە هەیە؟\nئەمە یەکێک لە بابەتە هەرە فراوانەکان، کە ئێمە دەتوانین قسەی لەسەر بکەین، یەکێك لەوانە کە کێشەیەکی زۆر گەورە و بڵاوە نەخۆشی شەکرەیە. زۆرجار ئەگەر درەنگ هەستی پێ بکرێت چارەسەری ئەستەم دەبێت، دوای ئەو بەرزە پەستانی خوێن کە کێشە لەسەر چاو دروست دەکات، رەنگە تووشی خوێنبەربوون و ئەستووربوونی تۆڕی چاو و جەڵتەی دەماری بینین بکات. هەروەها نەخۆشیە خۆییەکان کە وەکو رۆمانتیزم و ئەوانە وایە زۆرجار کێشەی گەورە لە چاو دروستدەکات.\nهۆکاری رەشی ژێر چاو چییە؟\nهۆکارەکانی زۆرە، بەڵام ئەوەی کە زۆر بڵاوە پەیوەندی بە ستایلی ژیانەوە هەیە، نە خەوتنی شەوان یەکێکە لە هۆکارە هەرە سەرەکیەکانە،\nزۆر مانەوە بە دیار ئامێرە ئەلیکترۆنەکان، هەستیاری درێژخایەنی چاو ئەو کێشەیە دروست دەکات، ناڕێکی جۆری خواردن، بەدخۆراکی، هەندێ نەخۆشی کە لە جگەر هەن. چارەسەرەکەی ئەوەیە خۆ دورخستنەوەیە لە هۆکارەکەی.\nئایا پزیشكانى کوردستان ده‌توانن رکابەرایەتی پزیشكه‌كانى دەرەوە دەکەن؟\nبەگوێرەی ئەو ئاسانکارییەی کە لەبەر دەستمان دا هەیە بەڵێ، زۆربەی زۆری کێشەکانی چاو لە کوردستان چارەسەرییان هەیە، بە کوالێتیەک کە هیج جیاوازی نییە لەگەڵ وڵاتانی دەوروبەر.\nJuly 2021 02


🏰 ئاڤا توکا شوێنەکان\n📅 کاتی تۆمارکردن Aug 6 2019 1:16AM\n👁 ئەم بابەتە 278 جار بینراوە\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 57 ✔ 82% ✍ ج.ع.ئـ. 6-8-2019 1:16:49\n🏰 ئاڤا خرابا شوێنەکان\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 33 ✔ 82% ✍ ج.ع.ئـ. 6-8-2019 1:16:44\n🏰 ئاڤگەنێ شوێنەکان\n👁 ئەم بابەتە 274 جار بینراوە\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 6 ✔ 82% ✍ ج.ع.ئـ. 6-8-2019 1:16:42\n🏰 ئاڤهێ شوێنەکان\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 31 ✔ 82% ✍ ج.ع.ئـ. 6-8-2019 1:16:44\n🏰 ئێکمالە شوێنەکان\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 47 ✔ 82% ✍ ج.ع.ئـ. 6-8-2019 1:16:44\n🏰 ئەڤلەهێ شوێنەکان\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 55 ✔ 82% ✍ ج.ع.ئـ. 6-8-2019 1:16:49\n🏰 باتیفا - باتوفە شوێنەکان\n📅 کاتی تۆمارکردن Dec 9 2008 10:47AM\n👁 ئەم بابەتە 7,618 جار بینراوە\nسەنتەرێ وێ باژێرکێ باتیفا یە، دکەڤیتە باکورێ سەنتە [ زۆرتر... 👁] ✖ ✖ 0 0 ✔ 98% ✍ هـ.ب. 9-12-2008 10:47:45\n🏰 بارهول شوێنەکان\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 30 ✔ 82% ✍ ج.ع.ئـ. 6-8-2019 1:16:43\n🏰 باگولات شوێنەکان\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 11 ✔ 82% ✍ ج.ع.ئـ. 6-8-2019 1:16:43\n🏰 باندرو شوێنەکان\nگەڕەکێکی گەندنشینە لە شارەدێی باتیفا سەر بە شارۆچک [ زۆرتر... 👁] ✖ ✖ ✖ 0 54 ✔ 82% ✍ ج.ع.ئـ. 6-8-2019 1:16:49\n| کاتی ئافراندنی لاپەڕە: 1,7 چرکە!


دوو سەربازی سوری و روسی پێکەوە وەستاون نزیك لەتامینە لە پارێزگای حەممای سوریا لە 25 ئەیلول لەم وێنەیەدا کە لە گەشتێکی سوپای روسیادا گیراوە. [ماکسیم پۆپۆڤ/ئاژانسی فرانس پرێس]\nفەرماندەی بنکەکە ته‌ماشای پاركێك ده‌كات لە بنکەی هێزە دەریاییەکانی روسیا لە بەندەری تەرتوسی سوریا.\nئەو روسییە لەکاتێکدا كڵاوێك به ره‌نگی بیابان چاوانی لە خۆری دەریای ناوەڕاست پاراستووه، دەڵێت: "ئه‌م رووه‌كانه كاتیان ده‌بێت بۆ گه‌شه‌كردن."\nچوار ساڵ دوای دەستێوەردانیان لە سوریا بۆ پشتیوانیکردن لە سەرۆك بەشار ئەسەد، هێزەکانی سوپای روسیا هیچ ئاماژەیەکی جێهێشتنی ئەو وڵاتە نیشان ناده‌ن.\nله‌ڕاستیدا به پێچەوانەی ئەوەوه.\nئەندامانی هێزەکانی روسیا و سوریا نزیك بە پۆستەرەکانی سەرۆکی سوریا بەشار ئەسەد و هاوشانە روسییەکەی ڤلادیمێر پوتین لە دەروازەی ئەبو زوهور لە کەناری خۆرهەڵاتی پارێزگای ئیدلیب پاسەوانی دەکەن، لە 20 ئاب 2018. [جۆرج ئورفالیان/ئاژانسی فرانس پرێس]\nلە گه‌شتێكی ئەمدواییانەی وەزارەتی بەرگری روسیادا بۆ سوریا، رۆژنامەوانانی ئاژانسی فرانس پرێس و میدیاکانی دیکە بینییان كه هێزەکانی مۆسکۆ جێیان بۆ ماوەیەکی درێژ خۆشکردووە -- بە چەسپاندنی ئامادەیی خۆیان کە کاردانەوەی دەبێت لە تەواوی خۆرهەڵاتی ناوەڕاستدا.\nلەو بنکەیەی تەرتوس، کە چەندین باڵەخانەی فراوانە لە کەناری خۆرهەڵاتی دەریای ناوەڕاست، کەشتیە جەنگیەکانی روسیا و ژێردەریاییەکانیان بەتەواوی نمایشکرابوون.\nبەڵام رۆژنامەوانان شوێنی جیمناستیكیشیان پێ نیشاندرا کە سەربازانی روسیا لەکاتی پشوودا لەوێ قورسایی بەرزده‌كه‌نه‌وه و فڕنه‌كان له‌وێ حەڵوای روسی پێشكه‌شده‌كه‌ن، هه‌روه‌ها ساونای تەختەی نەرێتییشی لێبوو كه ناسراوه بە بانیاس و تەنانەت کڵێسای ئۆرسۆدۆکسیش کە گومەزەکانیان لەشێوەی پیازدان و پڕن لە ئیكۆنی پیرۆزی ئایینی.\nئەفسەرێك وتی "ته‌نانه‌ت هەرچی پێویست بێت بۆ خۆشگوزەرانی" بۆ سەربازانی روسیا دابینکراوە.\nلەکۆتایی ئەیلولی 2015 مۆسکۆ هەڵمەتەکەی دەستپێکرد بۆ پشتیوانی له رژێمی سوریا. دەستێوەردانی بووە خاڵی وەرچەرخان بۆ رژێم، بەجۆرێك هێزەکانی سەر بە رژێم زۆربەی ئەو ناوچانەیان گرتەوە کە پێشتر لە دەرەوەی دەسەڵاتی حکومەت بوون.\nبەشێوەیەکی فەرمی، لەکاتی هەڵمەتەکەدا 63,000 ئه‌ندامانی سوپای روسیا هاتوونەتە نێو سوریاوە، لەنێویاندا سەرباز و دەریاوان و ئەو فڕۆکەوانانەی لە رۆژانی ئەوپەڕی چڕیی هەڵمەتەکەدا زیاد لە 100 هێرشیان لە رۆژێکدا ئەنجامدەدا.\nسەدان گرێبەستکاری کەرتی تایبەتی سوپای روسیاش لە سوریا کاریانکردووە، بەجۆرێك راپۆرتەکان دەڵێن زۆربەیان لە هێڵی پێشەوە خزمەتیانکردووە شانبەشانی هێزەکانی رژێم.\nنزیکەی 3,000 ئه‌ندامانی سەربازیی روسیا لەئێستادا لە سوریا جێگیرکراون، لە بنکەکانی وەك تەرتوس و بنکەی ئاسمانیی حمه‌یم لە پارێزگای لازقیە.\nمانەوەی درێژخایەنی سوپای روسیا\nمۆسکۆ گرێبەستێکی 49 ساڵەی واژۆکردووە بۆ دوو بنکەکە، کە یەکەمین ئامادەیی سەربازیی درێژخایەنی روسیایە لە خۆرهەڵاتی ناوەڕاست.\nسەرۆکی روسیا ڤلادیمێر پوتین -- لە هەوڵێکدا بۆ فراوانکردنی نفوزی جیهانیی مۆسکۆ -- وتوێتی هێزەکانی تا ئەوکاتەی پێویست بێت لە سوریا دەمێننەوە.\nپوتین لەکاتی تەلەفۆنکردنێکی درێژدا بۆ بەرنامەیەکی تەلەفزیۆنی ساڵی رابردوو وتی: "سوپاکەمان لەوێیە بۆ دڵنیابوون لەوەی بەرژەوەندییەکانی روسیا پارێزراوە لە ناوچەیەکی گرنگی جیهان."\nشیکاروانی هێزی بەرگری روسیا، ئەلێکسی مالاشینکۆ، دەڵێت "بەهۆی ئەم بنکانەوە، روسیا پێگەی خۆی قایمکردووە" لە سوریا تا ئەوکاتەی ئەسەد لە دەسەڵاتدا بێت.\nبنکەکان تەنیا قازانجێك نین روسیا کردبێتی. شانبەشانی تورکیا و ئێران، لەئێستادا روسیا رۆڵێکی گرنگی هەیە لە گفتوگۆ نێودەوڵەتیەکاندا دەربارەی داهاتووی ئەو وڵاتە، لەکاتێکدا پەیوەندیی بەهێزتر لەگەڵ هەریەکە لە ئەنقەرە و تاران بنیاتدەنێت.\nدوور لەم بنکانەش، ئامادەیی روسیا لە تەواوی وڵاتدا هەستی پێدەکرێت.\nئۆتۆمبیلە سەربازییەکانی روسیا دەوریە دەکەن بەسەر ئەو جادانەدا کە پۆستەری ئەسەد و پوتین لای یەکەوە دانراون و لە گوندەکانی خۆرئاوای دیمەشق بەتالیۆنێکی سوپای سوریا نیشانی رۆژنامەوانان درا کە لەلایەن راوێژکارە روسیەکانەوە راهێنانیان پێدەکرا.\nجێگیركراون بۆ سوودبینین لە قۆناغی بنیاتنانەوە\nلە حەلەب، کە هێزەکانی رژێمی سوریا دوای چەند ساڵێك لە شەڕی سەخت لە 2016 بەتەواوی گرتیانەوە، روسیا خەریکی هەندێك پرۆژەی بنیاتنانەوەیە.\nهەوڵەکانی بنیاتنانەوە تا ئێستا خاکەڕایین، چونکە کۆمەڵگەی نێودەوڵەتی دوودڵە لە پشتیوانیكردنی دارایی ئەسەد.\nبەڵام نەتەوە یەکگرتوەکان تێچووی بناتنانەوەی دوای شه‌ڕ لە سوریا بە 400 ملیار دۆلار دەخەمڵێنێت و روسیا خۆی جێگیرکردووە تا رۆڵێکی بەرچاو و -- پڕ قازانجی -- هەبێت.\nهێشتاش ئاستەنگەکان ماون و مالاشینکۆش هۆشداری دەدات کە هیچ شتێك لە سوریا جێی دڵنیایی نییە.\nپارێزگای ئیدلیبی باکوری خۆرئاوا هێشتا لە دەرەوەی دەسەڵاتی رژێمی سوریایە، سەرەڕای هێرشێکی خوێناویی رژێم.\nهیواش بە بوونی چارەسەرێکی سیاسیی دوورمەودا کەمە، سەرەڕای بەیاننامەکەی نەتەوە یەکگرتوەکان بۆ دروستکردنی لیژنەیەکی نوێی دەستور.\nمالاشینکۆ دەڵێت بە پشتیوانیكردنی بەوجۆرەی ئاشکرای ئەسەد، روسیا رەنگە پێگه‌ی خۆی لاوازكردبێت.\nدەڵێت: "روسیا هیچ رێگەیەکی دیکەی نییە بۆ ده‌رچوون. تاکتیکی باشی هەیە بەڵام ستراتیژی نییە. هەنگاوێك لەپێشەوەیە، بەڵام هیچ کەس نازانێت دواتر چی روودەدات."\nسلاو ، مەبەست لەدوو بنکەکە کامانەن بێزە‌همەت ؟ مۆسکۆ گرێبەستێکی 49 ساڵەی واژۆکردووە بۆ دوو بنکەکە، کە یەکەمین ئامادەیی سەربازیی درێژخایەنی روسیایە لە خۆرهەڵاتی ناوەڕاست.


“ئێستا کاتی ئاشتی نێوان کورد و ده‌وڵه‌تی تورکیایە با له ده‌ستی نه‌ده‌ین”\n7/9/2019 7:41:00 PM 194 جار خوێندراوەتەوە\nئه‌م وتاره‌ی جه‌میل بایک ڕۆژی ٣ی ته‌موز له ڕۆژنامه‌ی واشنتۆن پۆستی ئەمریکا بڵاوبووەته‌وه. به‌لای چاودێرانه‌وه بڵاوکردنه‌وه‌ی وتاری یه‌کێک له سه‌رکرده دیاره‌کانی پارتی کرێکارانی کوردستان له ڕۆژنامه‌یه‌کی گرنگی وه‌کو واشنتۆن پۆست، مانای سیاسی گرنگی هه‌یه. زه‌مه‌ن\nئێمه له ساته‌وه‌ختێکی هه‌ستیاری ململانێی نێوان ده‌وڵه‌تی تورک و کوردداین. ده‌رفه‌تێکمان هه‌یه ئه‌م ناکۆکییه درێژخایه‌نه وه‌رچەرخێنین به‌ره‌و چاره‌سه‌رێکی جێگیر. ئه‌گه‌ر ئه‌م ده‌رفه‌ته لە دەست بدەین، ڕه‌نگبێ تا ماوه‌یه‌کی زۆرتر هەلی ئاوا نه‌یه‌ته پێشەوە.\nله سه‌ره‌تای دامه‌زراندنی کۆماری تورکیاوه له ساڵی ١٩٢٣، کورده‌کان خه‌باتیان کردووه بۆ ئه‌وه‌ی وه‌کو هاوڵاتی به ته‌واوی دانیان پێدا بنرێت. بێژمار شێوازی جیاوازی هه‌ڵاواردن و سه‌رکوتیان ڕوبه‌ڕوکراوه‌ته‌وه. دوای زیاتر له پێنج ده‌یه ڕه‌نجی بێبه‌ر بۆ ئه‌وه‌ی له‌ناو سیستمی سیاسیدا به‌ره‌وپێش بچین، جگه له خه‌باتی چه‌کداریی هیچ ڕێگه‌یه‌کی دیکه‌یان له‌به‌ر ده‌مماندا نه‌هێشته‌وه. پارتی کرێکارانی کوردستان - په‌كه‌که له ساڵی ١٩٧٨ دروست کرا و ساڵی ١٩٨٤ شه‌ڕی گه‌ریلایی هه‌ڵگیرساند. له‌کاتێکدا ده‌وڵه‌تی تورکیا هه‌وڵیدا ناسیونالیزم و ئیسلامی سیاسی بۆ هاڕینی خه‌باتی ئێمه به‌کاربهێنێ، پارته‌که‌مان هه‌ر له سه‌ره‌تاوه داوای ئازادی بۆ نه‌ته‌وه‌کان و باوه‌ڕه‌کان دەکرد.\nساڵی ١٩٩٩ تورکیا له هه‌ڵمه‌تێکدا به هاوکاری ئەمریکا، عه‌بدوڵڵا ئۆجه‌لان، سه‌رۆکی پارتی کرێکارانیان له کینیا ده‌ستگیرکرد. ئه‌و حوکمی هه‌تاهه‌تایی به‌سه‌ردا درا و له دورگه‌ی ئیمڕاڵی زیندانییه، له جێگایه‌کدا که له ماوه‌ی بیست ساڵی ڕابردوودا به تاقی ته‌نیا هه‌ر خۆی له‌و زیندانه‌دا بووه.\nده‌ستگیرکردنی ئۆجه‌لان، هاوکات بوو له‌گه‌ڵ هه‌ڵکشانی پارتی داد و گه‌شه‌پێدان -ئەکه‌په به سه‌رۆکایه‌تی ڕه‌جه‌ب ته‌یب ئەردۆغان بۆ ده‌سه‌ڵات. ئەردۆغان و پارته‌که‌ی له سه‌ره‌تادا پێیان له‌سه‌ر دیموکراسی و مافی مرۆڤ و دادپه‌روه‌ری داده‌گرت که بووه هۆی ئه‌وه‌ی خه‌ڵک پشتگیریان بکات. که‌چی هه‌ر چه‌ند ساڵێک دواتر، کاتێک ده‌رباره‌ی پرسی کورد پرسیاریان له ئەردۆغان کرد وتی: “ئیتر ئه‌و پرسه لە ئارادا نییه.’\nبه‌ڵام خۆ هه‌ر هه‌بوو و دواجار ئەردۆغان ناچارکرا دانی پێدا بنێ. ئێمه به نیه‌تێکی باشه‌وه چه‌ندان هه‌وڵماندا وتوێژ له‌گه‌ڵ حکومه‌ت ده‌ست پێبکه‌ین، له‌ناویشیدا ئاگربه‌ست. هه‌موو جارێ، وابه‌سته‌یی حکومه‌ت به ئاشتیه‌وه هه‌ر تا ئه‌و جێگایه بڕی ده‌کرد که سوودی سیاسی بۆ خۆی هه‌بووبێ.\nئینجا ساڵی ٢٠١٢ سه‌ره‌ڕای هه‌موو کۆسپه‌کان، په‌که‌که ئاگربه‌ستێکی ڕاگه‌یاند. په‌که‌که هه‌موو ئه‌و سه‌رباز و ئه‌فسه‌رانه‌ی تورکیای ئازادکرد که به دیل گرتبوونی، هه‌روه‌ها هێزه‌کانمان پله به پله له تورکیا کشانده‌وه. ئه‌مه‌ش ڕێگه‌ی بۆ وتووێژه‌کان خۆشکرد.\nله ٢٨ ی شوباتی ٢٠١٥ دوای دوو ساڵ دانوستان، نوێنه‌رانی کورد و ده‌وڵه‌تی تورکیا گه‌یشتنه ڕێکه‌وتنێک که گوزارشتی له هیوای هاوبه‌شمان ده‌کرد بۆ ئاشتی. که‌چی کاتێک ئەردۆغان بۆی ده‌رکه‌وت دانوستانه‌کان چیتر سودی بۆ ئاینده‌ی حزبه‌که‌ی نییه له هه‌ڵبژاردندا، جارێکی دیکه شه‌ڕی هه‌ڵبژاردەوە.\nیه‌کتربینینه‌کانی نێوان نوێنه‌رانی ده‌وڵه‌تی تورکیاو ئۆجه‌لانی سه‌رۆکمان کۆتاییان پێهات. شه‌ڕ به گوڕێکی زۆرتره‌وه ده‌ستیپێکرده‌وه. تانک و فڕۆکه‌ی جه‌نگیی ١٠ شاری کوردیان ته‌ختی زه‌وی کرد. سوپای تورکی بێڕه‌حمانه سه‌دان هاوڵاتی سڤیلی کوشت، له‌ناویشیاندا ژنان، منداڵان و پیران. زۆربه‌ی جاره‌کان، هێزه ئه‌منییه‌کان لاشه‌کانیان نه‌ده‌دایه‌وه خێزان و که‌سوکاریان.\nجارێکی دیکه‌ش، ده‌وڵه‌ت هه‌وڵیدا گورزی کوشنده له گه‌لی کورد بدات. ده‌ستگرتن به ده‌سه‌ڵاته‌وه لەڕێی توندڕه‌وی دینی و ڕه‌گه‌زپه‌رستیه‌وه له‌سه‌ر حیسابی دیموکراسی و ژیانی خه‌ڵکی سڤیل، وه‌ک ئه‌وه‌ی ئێستا پارتی داد و گه‌شه‌پێدان حوکمی پێده‌کات، مه‌ترسیداره نه‌ک هه‌ر به ته‌نیا بۆ کورد به‌ڵکو مه‌ترسیداره بۆ خۆرهه‌لاتی ناوه‌ڕاست و هه‌موو جیهانیش.\nئەردۆغان ئێستا شۆڕشی دیموکراتیکی کورد له سوریا و تێکشکانی ده‌وڵه‌تی ئیسلامی (مه‌به‌ستی داعشه و.ک) وه‌ک مه‌ترسی ده‌بینێ بۆ سه‌ر سیاسه‌تی ده‌وڵه‌ت له هه‌مبه‌ر کورد و مه‌یلی ده‌سه‌ڵاتخوازانه‌ی خۆی. ڕێکخراوه‌که‌ی ئێمه ده‌یه‌وێت ڕزگاری خه‌ڵکی سوریا و دیموکراتیزه‌بوونی ئه‌و وڵاته ببینێ. کورده‌کان، عه‌ره‌به‌کان و ئاشورییه‌کان له باکووری سوریا، سه‌رخۆبوونی دیموکراتیک که له‌لایه‌ن ئۆجه‌لانه‌وه له زینداندا گه‌شه‌ی پێدراوه، خستوویانه‌ته بواری کردارییه‌وه.\nئێمه‌ش له خستنه‌ڕووی ئه‌و ئاڵنگارییانەدا هەڵه‌مان کردووه. ئێمه دڵسافبووین پێمانوابوو کێشه‌ی کورد به ته‌نیا له‌ڕێی گفتوگۆ له‌گه‌ڵ حزبه‌که‌ی ئەردۆغانەوە چاره‌سه‌ر ده‌بێ. بۆ چاره‌سه‌رکردنی ئه‌و ململانێیه که کێشه‌یه‌کی ئاڵۆز و په‌یوه‌ندیداره به چه‌ندان پرسی تره‌وه، ده‌بوایه بۆ پێککردن و بانگکردنی هێزه دیموکراتیه‌کانی تورکیا بۆ ناو ئه‌و بابه‌ته زۆرتر کار بکه‌ین. به هه‌مان شێوه، ده‌بووایه هێزه دیموکراسیخوازه‌کانی خۆرهه‌ڵاتی ناوه‌ڕاست و جیهان گردوکۆبکه‌ین بۆ به‌شداریکردن له دیموکراتیزه‌کردنی تورکیا و چاره‌سه‌رکردنی پرسی کورد.\nبۆ ئه‌وه‌ی هیچ ته‌مومژێک له‌سه‌ر ئه‌م بابه‌ته نه‌بێ: جارێکی دیکه رایده‌گه‌یه‌نین ئێمه ئاماده‌ین بۆ چاره‌سه‌رێکی سیاسی پرسی کورد به وتوێژ و له‌ناو چووارچێوه‌ی سنووری تورکیادا.\nئه‌وه‌ی پێشتر وتوومانه دووباره‌ی ده‌که‌ینه‌وه: ئۆجه‌لان گه‌وره وتووێژکاری ئێمه‌یه. ئێمه له‌گه‌ڵ ئه‌و خاڵانه کۆکین که له دوا په‌یامی ئۆجه‌لاندا هاتووه و پێداده‌گرین له‌سه‌ر ئه‌وه‌ی که بۆ گرەنتی ئاگربه‌ستێکی درێژخایه‌ن، توانای ئۆجه‌لان بۆ کارکردن و به‌شدارییه‌کی ئازادانه بۆ ئێمه بابه‌تی ده‌ستبه‌رداربوون نییه. به ڕوون و ڕه‌وان بیڵێین، ئه‌و ده‌بێ له زیندانی ئیمراڵیه‌وه بگوازرێته‌وه بۆ ماڵێکی سه‌لامه‌ت.\nپشتگیریکردنی ئامانجه‌کانی ئێمه له به‌رژه‌وه‌ندی جیهاندایه. ته‌نگژه‌ی ئه‌مڕۆی تورکیا له بنه‌ڕه‌تدا ته‌نگژه‌یه‌کی سیاسییه. ته‌نگژه‌یه‌که له مایه‌پووچبوونی سیاسه‌تی یه‌ک سه‌ده‌ی کۆماری تورکیاوه له هه‌مبه‌ر کورد سه‌رچاوه‌ی گرتووه، کێشه‌یه‌ک که له‌ناو ئاڵنگارییه ناوخۆیی و هه‌رێمی و جیهانییه‌کانی تورکیادا خۆی مه‌ڵاسداوه. له‌و باره‌یه‌وه.\nتورکیا وه‌ک ده‌رمانی چاوئێشه پێویستی به تێگه‌یشتنێکی تازه هه‌یه له ‘نه‌ته‌وه’ که بوار بدات به ناسنامه‌ی کولتووری و ئیتنی جیاواز. ئه‌و دیدگا تازه‌یه ده‌بێت له سیستمێکی به‌ڕێوه‌بردندا ڕه‌نگبداته‌وه که ئاوێنه‌ی فره‌یی مێژوویی هه‌رێمه‌که‌مانبێ و له چنگی ناوه‌ندگه‌رێتی ئه‌نکەرە ئازادبێ.\nبه چاره‌سه‌رکردنی پرسی کورد، تورکیا ده‌کرێت ڕۆڵێکی گرنگ بگێڕێت له گه‌شه‌پێدانی ئاشتی، سه‌قامگیری و دیموکراسی له خۆرهه‌ڵاتی ناوه‌ڕاستدا. ئێستا تورکیا ئه‌وه ناکات. بۆیه، ئێمه به‌رده‌وامین له خه‌بات بۆ دیموکراتیزه‌کردنی خۆرهه‌ڵاتی ناوه‌ڕاست لەڕێی دیموکراتیزه‌کردنی تورکیاوه.\n*یه‌کێکه له پێنج دامه‌زرێنه‌ره‌که‌ی پارتی کرێکارانی کوردستان په‌که‌که


پەروەردەی هاندەر -\nلە سەرتاسەری جیهاندا شێوەکانی پەروەردەی منداڵ جیاوازن لە یەکتر. جیاوازیەکان دەتوانێ بۆ نموونە ئەوە بێ کە، بۆچوونەکان لەسەر کردەوەی باش چیە یان چۆن سنوور بۆ منداڵ دادەنرێت.\nلە فنلەندا دایك وباوك ڕێنوێنی دەکرێن کە لە رێگەی هاندانەوە منداڵەکەیان پەروەردە بکەن. دایك وباوك بەشیوەیەکی بەرچاو و بەهێز لە ژیانی رۆژانەی منداڵدا لەگەڵیدان، هانی دەدەن و پشتیوانی لێ دەکەن. منداڵیش رێنوێنی دەکرێت کە بیروڕای سەربەخۆی هەبێ.\nپەروەردەی هاندەرانە پشتیوانی لە باشگوزەرانی منداڵ دەکات، باوەڕبەخۆ بوونێکی باش وتوانایی کاریگەری دانان و وەرگرتنی پێ دەدات. منداڵیش فێردەبێت هەستەکان بناسێت و مامەلەیان لەگەڵدا بکات.\nتەمبێ کردنی منداڵ قەدەغەیە\nدایك وباوك مافیان هەیە و لێپرسراون لە دانانی سنوور بۆ منداڵەکەیان. هەندێ حاڵەت دێتە بەردەم هەر دایكیك یان باوکێك، کە دەبێ بەر بەهەڵسوکەوتی منداڵەکە بگیرێ. یاسای فنلەندا هەموو جۆرەکانی تەمبێی جەستەیی بەتەواوی قەدەغە دەکات. بۆ نموونە نابێ منداڵ لێی بدرێ یان قژی ڕابکێشرێت. هەروەها نابێ توندو تیژی دەروونیش بەکاربهێنرێت. توندوتیژی دەروونی بریتین بۆ نموونە لە ناو وناتۆرە لەمنداڵ، سووکایەتی پێکردن، هەڕەشەکردن، ترساندن یان هاوارکردن بەسەر منداڵەکەدا.\nتەمبێ کردن زیانی بۆ منداڵ هەیە. دووچاری مەراق ودڵتەنگی و ترسی دەکات. بەگوێرەی لێکۆڵینەوە ئەزمونی نەرێنی پەروەردە لە نەوەیەکەوە بۆ ئەوی تر دەشگوازرێتەوە- واتە زۆر جار گەورەساڵ لێدان بەکاردەهێنێ، ئەگەر بە منداڵی لێی درابێت.\nبۆ پەروەردەی منداڵ یارمەتی و پشتیوانی پێشکەش دەکرێت. ئەگەر پێویستیت بە پشتیوانی هەبوو، ئەوا پێویستە لەکاتی خۆیدا داوای راوێژ بکەیت بۆ نموونە لە ڕاوێژگای منداڵاندا، لە شوێنی یەکترگرتنەوەی خێزانەکان، لە باخچەی منداڵان بەشی پەروەردەی منداڵی بچووك یان لە فێرگەوە. هەروەها ڕاوێژی یان خزمەتگوزاری سوشیال بۆ خێزانی مندالدار دەتوانن یارمەتی بدەن.


لەناوبردنی ئەندێشەی داعشی زۆر زەروورییە - Mehr News Agency\n17 sermawezê 2017 - 08:55\nNews Code 14543\nماجد غەماس بۆ مێهر:\nسەرۆکی نووسینگەی سیاسیی ئەنجومەنی باڵای عێراق لە تاران ڕایگەیاند کە عێراق یەکەی باشترین بژێرە بۆ داهاتووی هەرێمی کوردستان دێتە ئەژمار.\nئاژانسی هەواڵی مێهر، بەشی نێودەوڵەتی – سومەیە خومارباقی: پەیوەندیی نێوان هەرێمی کوردستان و دەوڵەتی ناوەندی عێراق لەمدواییەدا بەرەوڕووی کێشە و ناکۆکی بۆتەوە؛ هەر لەو پێناوەدا هەواڵنێری مێهر گفتوگۆیەکی لە گەڵ ماجد غەماس سەرۆکی نووسینگەی سیاسیی ئەنجومەنی باڵای عێراق لە ئێران ئەنجامداوە کە لە خوارەوە دەیخوێننەوە:\n* دوا هەڵومەرجی مەیدانیی عێراق لە گوڕەپانەکانی شەڕ لە گەڵ تیرۆریزم چۆنە؟\nلە بابەتی مەیدانییەوە دەبێ بڵێم کە عێراق لە ئێستا سەرکەوتووی مەیدانە، بەشێکی چکۆلەی خاکی عێراق لە سنووری ئەو وڵاتە لە گەڵ سووریا لە بندەستی داعشە و هێزە ئەمنییەکان خەریکی نزیکبوونەوە لە سنوورەکانی سووریان و کۆی پرسی داعش لە بابەتی مەیدانییەوە دۆسیەکەی لە عێراق داخراوە. لە خۆ بۆردوویی سوپای عێراق و هێزە چالاکەکان لە بواری شەڕ لە دژی داعش سەرکەوتنگەلێکیان مسۆگەر کردووە کە تا ئێستا زۆربەی دەسەڵاتە جیهانییەکان نەیانتوانیوە بەو ئاستە پێشڕەوی بکەن و ئەم بابەتە دەسەڵاتی ئەم وڵاتە بەرزتر دەکاتەوە و عێراق لە ئێستادا دەتوانێت لە ناوچەدا پێگەیەکی تایبەتی لە خۆی نمایش بدات.\nڕاوەدوونانی داعش لە عێراق بە تەنیایی ناتەواوە و هەندێک چالاکی و هەوڵی دیکە لە عێراق و ناوچەدا دەبێ ڕەچاو بگیردرێت بۆ ئەوەی کە گرووپی تەکفیریی داعش لە بنەڕەتەوە بنەبڕ بکرێت و پرسی فکرییەتی داعشی لە ناو ببەین. لە ناوچە سوننەنشینەکان دەبێ پلانگەلێکی وردبینانە ئەنجام بدرێت و زانایان لەو بوارەدا دەتوانن ڕۆڵێکی گرینگ بۆ لە ناوبردنی فکرییەتی داعش بگێڕن.\n* هۆکاری شکستی مەسعوود بارزانی چ بوو و داهاتووی هەرێمی کوردستان چۆن لێک دەدەنەوە؟\nپرسی کوردستان زۆر ئاڵۆز و بەربڵاوە و کوردەکان لە سەردەمی سەدام لایەنی سەرەکیی شەڕ لە دژی سەدام بوون و شیعه و کورد پێکەوە هاوپەیمان بوون. ئەو هاوپەیمانییە کاتی شەهید حەکیم هاتە ئاراوە و ئەو دوو لایەنە توانیان لە بوارگەلی مەیدانی و نێودەوڵەتیدا چالاکیگەلێکی زۆر لە پێناوی لاوازکردنەوەی ڕژیمی ئەنجام ندەن. بەڵام لە هەمان کاتدا لە نێوان هەندێک لە رێبەرانی کورد ئەو ئایدیایە لە ئارادا بووە کە بە هەر چەشنێکی مومکین بە سەربەخۆیی بگەن. لە کاتی ڕووخانی سەدام تا ئێستا تەنانەت بەر لە ڕووخانی سەدام ئەو پرسە ئەجێندای هەندێک لە بەرپرسانی کورد بووە. ناوچەی رۆژهەڵاتی ناڤین زۆر هەستیارە و هەرجۆرە پرسێکی گەورە و بنەڕەتی ئەگەر بڕیارێکی لە سەر بدرێت دەبێ هەندێک پرسی بۆ ڕەچاو بکرێت. بوونی دەسەڵاتگەلی هەژمۆنیگەر و دزە کردنیان لە ناوچەدا و بوونی گرێی شێرپەنجەیی لە ناوچەدا و هێزە دواکەتووەکان کە خوازیاری ئازادیی خەڵکی نین، یەکێک لە مەترسییەکانی بەردەم ئەو داخوازیانەیە. بە داخەوە هەندێک لە رێبەرانی کورد ئەو بابەتانە لە بەرچاو ناگرن و تەنیا بیر لە سەربەخۆیی دەکەنەوە. لە کاتێکدا کە خودی ئەو کەسانە لە سەرەتای ڕەوتی سیاسیی عێراق لە ساڵی ٢٠٠٥ بۆ تۆمارکردنی دەستووری عێراق ڕێککەوتبوون؛ دەستوورێک کە تێیدا داکۆکی لە یەکگرتوویی و پاراستنی سەروەریی عێراق کرابوو. دۆزی سەربەخۆیی هەرێم خاوەن تایبەتمەندیگەلێکە کە دەبێ ئاماژەیان پێ بدەین:\nخاڵی یەکەم ئەوەیە کە بە پێچەوانەی دەستووری عێراقە، واتە دەبێ بەر لە جێبەجێ کرانی ڕێککەوتن و ڕەزامەندیی تەواو پێکهاتەکانی عێراق بە دەست بێنێت.\nخاڵی دووهەم ئەوەیە کە بە ئاوردانەوە لە هەلومەرجی ناوچە تەنانەت خودی ئەمریکا کە خۆی هۆکاری سەرەکیی کێشەکانی ناوچەیە، دژی ئەو بابەتەیە و تەنیا ئیسرائیلە کە لەو مژارە پاڵپشتی دەکات و ئەوەش بە هۆی ئارەزووی بۆ دابەشبوونی عێراق و ناوچەیە. بۆ ئەوەی تەنیا ئیسرائیلە کە لە ناوچەدا بەهێز بمێنێتەوە و ببێتە جێبەجێکاری پیلانەکانی ئەمریکا لە ناوچەدا.\nخاڵی سێهەم ئەوەی کە کوردستانی عێراق لە بابەتی ژئۆپۆلیتیکی ناوچەیەکی داخراوەیە و وڵاتانی هاوێری وەک ئێران، تورکیا، سووریا و خودی عێراق دژی سەربەخۆیی هەرێمی کوردستانن. هەرێمی کوردستان سنووری ئاوی نییە. من لە هەندێک لە هێزەکانی کوردم بیستووە کە ڕایانگەیاندووە ئێمە ناتوانین بەو ئامانجە بگەین، بەڵام هەندێک لە سیاسەتوانانی کورد پێداگرانە و تەنیا بە مەبەستی ئەنگێزەی کەسێنی بە دوای سەربەخۆییەوەن. بە داخەوە زۆربەی خەڵکی هەرێمی کوردستان ڕەزامەندیی خۆیان بۆ ڕیفراندۆمی سەربەخۆیی دەربڕی و رێبەرانی سیاسیی کورد هانیان دەدان و پێیان دەوتن کە سەربەخۆیی تاقە رێگەی بەختەوەریانە.\n* بە ئاوردانەوە لە پاشەکشێی کوردەکان لە ناوچە جێ ناکۆکییەکان لە نێوان هەولێر و بەغدا و لەوان کەرکووک، داهاتووی هەرێمی کوردستان چۆن لێک دەدەنەوە؟\nباشترین بژێرە بۆ هەرێمی کوردستان ئەوەیە کە لە چوارچێوەی عێراقی یەکگرتوو و فیدراڵدا بمێنێتەوە. ئێمە بینیمان لە ١٤ ساڵی ڕابردوودا خەڵکی کورد مافی خۆیان دەستەبەر کردووە، سەرەڕای هەڵسوکەوتی هەندێک لە بەرپرسانی هەرێمی کوردستان کە دەیانەویست لە سەرچاوە و سامانەکانی ئەو ناوچەیە بەهرە ببەن، بەڵام سیاسەتگەلی گشتیی دەوڵەتی عێراق ئەوەیە کە خەڵکی کوردی عێراق دەرباز بن لە بێبەشییەک کە لە سەردەمی سەدامەوە بوویانەوە و مافی خۆیان دەستەبەر بکەن و ئەوە باشترین بژێرەیە بۆ ژیان و هاوژینیی ئاشتیخوازانە لە عێراق و ناوچەدا.


ئیتر "شکستەکانی ڕژیم مایەی سەرکەوتن" نین\nکاتی خۆی که شەڕی ئێران و عێڕاق بوو خومەینی وەک دامەزرێنەر و رێبەری رژیمی ئیسلامی بۆ خەڵەتاندنی خەڵک و هاندانیان بۆ بەرەکانی شەڕ، دروشمی سەیر و سەمەرەی دەخسته زاری خەڵکەوه. یەکێک لەو دروشمانه ئەوه بوو: "شکان مایەی سەرکەوتنه". ئەم دروشمەش لەوەوە سەرچاوەی دەگرت که هێزەکانی ئێرانی پەیتا پەیتا دەشکان و دەروەستی هێزی بەرامبەر واته حکومەتی عێڕاق نەدەهاتن. ڕژیمی ئێران بەم دروشمانه بە میلیۆن خەڵکی ئێرانی بەکوشتدا و بریندار و کەم ئەندامی کردن، جگه له ئاوارەیی و ماڵوێرانی و هتد.\nهەڵخەڵەتاندنی بیروڕای خەڵکی ئێران بەم جۆره دروشمانه و بەستنەوەی خۆیان و دەسەڵاتەکەیان به ئیمامی زەمان و خودا و پێغەمبەرەوه پەرەپێدانی خورافەگەری، نەریتی دەسەڵاتدارانی ئەم ڕژیمەیه. ئەوان دەستی غەیبیان لە پشته بەڵام بۆ مانەوەی دەسەڵاتی خۆیان پەنا دەبەنه بەر دروستکردنی چەکی ناوەکی و موشەکی دوورهاوێژ. ئاخر باشه دەسەڵاتێک که حکومەتی نوێنەری خودا له سەر زەوی بێ و جگه له خودا دەستی پێغەمبەر و ئەو گشته ئیمام و ئیمازادانەی له پشت بێ چ حەوجی به چەکی ناوەکی و موشەک و سپا و تیرۆریسته؟ ئەگەر ڕاست دەکەن و خودایان له پشته و دەستی غەیبیان لەگەڵه، چ پێویست دەکات سەرمایەی ئەم وڵاته بە چەکسازی و پیتاندی یۆرانیوم به فیڕۆ بدەن؟ چ پێویست دەکات سپای پاسداران بوودجەی ئەم وڵاته هەڵلوشێ؟ چ پێویست دەکات ئەندامانی سپای پاسداران بەرن له سوریه و یەمەن به کوشتی بدەن؟ بۆچی حیزبوڵڵا و حەشدی شەعبی و گرووپ و دەستەی تیرۆریستی دادەمەزرێنن و نان و ئاویان دەدەن؟ دیاره هەموو ئەمانه درۆن دەنا به فوویەک دەکرا ئیسڕائیل و هەموو ئەو دوژمنانەی که بۆخۆیان دروست کردووه، تێکبشکێنن. بەڵام خۆ ڕژیمی ئێران هەر به شەڕ لەگەڵ دەرودراوسێ و نانەوەی شەڕ و ئاژاوه له وڵاتان و پێکهێنانی گرووپ و دەستەی تیرۆریستی نەوەستا، بەڵکوو کەوته شەڕ لەگەڵ هەموو ئەو پێشکەوتنه فەرهەنگی و زانستی و مودێڕنانەی کە تا ئەوکات کۆمەڵگای ئێران به خەبات و ئەزموون و مێژووی خۆی پێی گەیشتبوو. کەوته شەڕ و دژایەتی لەگەڵ مافە میللی و سەرەتاییەکانی نەتەوه بندەستەکانی ئێران و شەڕ له دژی ئازادی و دێمۆکراسی و مافی مرۆڤ. ئەمەش بەرەیەکی شەڕ بوو کە له ناو ئێراندا و له دژی خەڵکی ئێران کردبوویەوه. ڕژیم هەر له سەرەتای دەسەڵاتییەوه سپای پاسداران و کومیتەکان و گەشتی ساروڵڵا و جوندوڵڵا و تاقم و گرووپی جوراوجۆری بۆ سەرکوتی خەڵک و زەوت کردنی ئازادییەکان دامەزراند. له هەر جێگایەک لەگەڵ بەربەرەکانێی خەڵکی ئازادیخواز بەرەوڕوو بوایەن خوێنیان دەڕشت. ڕژیم بەری لێ گرت هەر له سووتاندنی کتێبەکانەوه بگره تا قەدەغەکردنی هەڵسووڕانی حزبەکان و حیجابی زۆرەملی و زیندانی کردن و ئێعدام و کپ کردنی دەنگی ناڕازییان و ئازادیخوازان بوونه بەرەی شەڕێک کە له دژی خەڵکی وڵاتەکەی خۆی کردییەوە. واتە ڕژیم بە درێژایی دەسەڵاتی خۆی له دوو بەرەدا شەڕی کردووه یەکیان، هەشت ساڵ لەگەڵ عێڕاق و له درێژەدا لەگەڵ دوژمنە فەڕزییەکانی و دووهەم، لەگەڵ گەلان و خەڵکی ناوخۆی ئێران.\nسی و نۆ ساڵه ئەم وڵاته پان و بەرینەی ئێران به نەفت و گازی زۆرەوه و هەموو سەرچاوە سروشتییەکانی و دەسەڵاتی ڕەها و دامودەزگای سەرکوت و ڕاگەیاندان و مزگەوت و زەوی و ئاسمانی له ئیختیاری ئەم ڕژیمەدا بوون. لە شەڕی ئێران و عێڕاقدا شکا و خومەینی به ناچاری "جامه ژەهرەکەی" هەڵدا. بەڵام شەڕ دژی دوژمنی فەڕزی و دوژمنکاری لەگەڵ ئەمریکا و ئیسڕائیل و وڵاتانی ناوچەکە هەر درێژەی بوو. شەڕ دژی ئەمنییەتی ناوچەکه هەر بەردەوام بوو. له سەردەمی دەسەڵاتی ئوباما، که ئەمریکا هێزه سەربازییەکانی له عێڕاق کێشایەوه، هەلێکی باش بۆ ڕژیمی ئێران ڕەخسا تا عێڕاق بخاته ژێر دەسەڵاتی خۆیەوه. پێشتر سوریە و لوبنانی بوو بەڵام ڕێگای وشکانی نەبوو. دوای شەڕی داعش و وێران بوونی شارە سوننەکان (که دروست کردنی داعش و وێران کردنی شارە سوننەکان دەستی ڕژیمی ئێرانی تێدابوو بەڵام ئەوه باسێکی دیکەیه)، ڕێگای وشکانی له تارانەوه بۆ بەغدا و دیمشق بۆ ڕژیمی ئێران کرایەوه. هەڕەشەکانی بۆ سەر ئیسڕائیل و بەرژەوەندییەکانی ئەمریکا و عەڕەبستانی سعودی چەند قات کردەوه. پێشتر له وتارێکدا نووسیبووم ئیسڕائیل جیرانەتیی ئێرانی شەڕخوازی پێ قەبوڵ ناکرێ و ئەمریکا ناتوانێ چاودێری یاغیگەریی ڕژیمی ئێران بێ. سعودیش کە لە شەڕی حوسییەکان گلا و ئێران پشتیوانی ڕاستەوخۆیان لێ دەکات، بۆی قەبوڵ ناکرێ ئێران بەم گشته هەڕەشە و گوڕەشەوه سێ لای وڵاتەکی لێ بگرێ.\nسەرکەوتنی هیلالی شیعی بۆ ئێران کاتیی بوو و دوای دەرچوونی ئەمریکا له بەرجام بڕیارەکانی ترامپ دژی ڕژیم هەرچی ڕێسی کۆماری ئیسلامی بوو کردییەوه به خوری. چاوپێکەوتنەکانی ناتانیاهو و لەم دواییانەشدا ترامپ لەگەڵ پۆتین هەمووی لە سەر سازان و پێکهاتن بوون له دژی ئێران. ماوەیەکی کەمیشی ماوه دەوری یەکەمی گەمارۆکان له لایەن ئەمریکاوه دەسپێبکات و ئەمەش باری ئێران گرانتر دەکات. ڕژیمی ئێران بەم دۆخه ئابوورییە شڕ و شپرزەوه چۆن دەروەستی ئیسڕائیل و سعودی و ئەمریکا دێت؟ ئەگەریش ببێته شەڕ (کە ئەمه جارێ ناڕوونه) به چ هێز و پشتیوانییەک دەرەقەتی ئەمریکا و ئیسڕائیل دێ؟ له داهاتوودا شاهیدی ئەوە دەبین ئەگەریش بەشار ئەسەد ئێران له وڵاتەکەی خۆی جواب نەکات، ڕژیمی ئێران ناچار دەکەن هێزەکانی له سوریە و عێڕاق بکشێنێتەوه. بەره بەره، دانه دانە پەڕ و باڵەکانی ڕژیم له ناوچەکه هەڵدەپاچن و دبڕن. بەڵام له شەڕ لەگەڵ خەڵک و گەلانی ئیران به سەرکوت و ئێعدام و کوشتار و زیندانی و زەبر و زەنگ توانیبووی به سەر خەڵکدا زاڵ بێ و دەنگەکان کپ بکات و خەڵک ناچار بکات سەری خۆیان بەردەنەوه. بەڵام ئەم خەڵکە داخ له دڵن، ڕژیم هەموو شادی و خۆشییەکانی ژیانی لێ زەوت کردن، سەرمایەی ئەو ئێرانه بەرینه کەمترین دەرسەدی بۆ خەڵکی ئێرانه، خزمتەگوزاری نەماوه، بانکەکان و کارخانەکان دەمێکه له بەرێکەوه وەرشکست دەبن و دادەخرێن، کرێکاران حەقدەستەکانیان پێ نادەن، بەرهەمی کشت و کاڵی جوتیاران و وەرزێڕان نافرۆشرێ یا ئەگەریش ڕژیم بەشێک لە بەرهەمەکان وەرگرێ له زۆر شوێن پووڵی بەرهەمی ساڵی پاری نەدوانێ، بێکاریی زۆره و هەر پتریش دەبێ، نرخی کاڵا و شتومەک هەر بەرز دەبێتەوه و به خەڵک له کڕین نایەن، خەڵک برسین و برسیتریش دەبن، وشکەساڵی باڵی بە سەر بەشی زۆری ئیراندا کێشاوه جگه له سیاسەتی دوژمنکارانەی ڕژیم لەگەڵ ژینگە و ئاوەکانی ئێران، لەولاشەوه خۆیان هەر سەرمایەداتر و خۆشگوزەرانتر دەبن، هەرچی سەرمایەی ئەم وڵاتەیه دزیویانه و ئیختلاسەکان بەڵگەی حاشاهەڵنەگرن. هەموو ئازادییەکی تاکیان له خەڵکی ئێران زەوت کرد و وتیان "ئازادی یانی بەڕەڵایەتی و دووره له شەرع و شئوناتی ئیسلامی"، چارشێو و حیجابیان به سەر ژناندا دا وتیان ئەگەر وانەکەن به ئاگری جەهەننەم دەسووتین (هەڵبەت دەرکەوت مەبەستیان ئاگری جەهەننەمی کۆماری ئیسلامی بوو)، کەچی کچەکانی خۆیان له ئۆرووپا و ئەمریکا و کانەدا بێ حیجاب دەخولێنەوه و له بەهەشتی ڕۆژئاوان و ناشچنه جەهەننەم. مەدرەسەکانیان وەک مەدرەسەی دینی لێ کردووه و دین و خورافه جێی زانستی گرتەوه، کەچی مناڵەکانی خۆیان بۆ خوێندن ڕەوانەی وڵاتانی ڕۆژئاوا دەکەن. بە خەڵک دەڵێن ئەمریکا شەیتانه کەچی بەشێکی زۆر له منداڵی ئایەتوڵڵا و دەسەڵاتدارانی ڕژیم له وڵاتی شەیتان و کافرستان دەژین و پارەی دزراو و زەوت کراوی خەڵکی هەژاری ئێران دەخۆن.\nخەڵکی ئێران هەموو ئەمانه به چاوی خۆی دەبینێ و درۆی دەسەڵاتدارانی ڕژیم له خومەینی‌یەوه تا ئێستایان بۆ دەرکەوتووه. ئیدی تازه فریوی دروشمەکان و قەول و بەڵێنە درۆیینەکانی ڕژیم و خورافاتی مەلاکان ناخۆن و لەم ڕژیمه وەگیان هاتوون. مانگرتن و خۆپیشاندانەکان دەرئەنجامی هەموو ئەو ڕاستییانه بوون که له سەرەوه باسم کردن. خەڵک ئازادییان دەوێ و دەیانەوێ ئازاد بژین، ژنان حیجابی زۆرەملییان ناوێ و بزووتنەوه دژی حیجاب وەڕێ دەخەن، کرێکاران ماندەگرن، شۆفیری لۆری و تانکییەکان ماندەگرن، بزووتنەوه خۆڕسکەکان بەدوای یەکدا سەر هەڵدەدەن. لەولاشەوه سەردەم گۆڕاوه و چیتر دەزگای ڕاگەیاندنی ڕژیمی ناتوانێ به درۆکانی چاوی خەڵک ببەستێ. سەردەمی دیجیتاڵ و ڕاگەیاندنی نوێیه و سەتەلایت و ئینترنێت و تۆڕە کۆمەڵایەتییەکان جێگایان به فڕ و فیشاڵ و تەبلیغاتی ڕژیمی لێژ کردووه. ئەوه بەسەرچوو به لێشاو خەڵک بگرن و بکوژن و بێسەروشوێن بکەن کەس پێ نەزانێ. ئێستاکه هێزی ڕژیم هێرش بکەنه سەر دەسفرۆشێک دوای ١٠ خولەک هەموو دنیای لێ تێدەگات. جگه لەوانه نەوەی نوێ هیوا و ئاواتەکانیان بەپێی سەردەمی مودێڕنی ئێستایه. ئاوات و ئارەزووەکانی لاوی ئێستا خۆی نابەستێتەوه به ٤٠ ساڵ لەوه پێش. ئەگەر ساڵان ڕژیم دەنگی خەڵکی کپ کردبوو ئێستا بۆی ناکرێ. نەوە و نەسلی سەردەمی ڕاپەرینی گەلانی ئێران تا مەرامەکانی ڕژیمی ئیسلامی‌یان بۆ دەرکەوت زۆری پێچوو و تازه درەنگ ببوو. هەستی ڕەنج بەخەساریی و بڕوابەخۆنەبوون و ترس و خۆف له ڕژیم و سەرکوتی بێبەزییانه، نەیهێشت پشت ڕاست بکەنەوه. بەڵام نەوەی ئێستا وا نین. ئەزموونی شکستیان نییه و بڕوابەخۆن. ئازادییان دەوێ، کار و نانیان دەوێ، ماڵ و ژیانیان دەوێ و هتد کە هیچکام لەمانه له چوارچێوەی دەسەڵاتی ئەم ڕژیمەدا بەدی ناکرێن.\nبەم پێیه، بەم ئاکامه دەگەین ڕژیم له ناوخۆی ئێرانیشدا و له شەڕ دژی خەڵک و گەلانی ئێرانیش سەرکەوتوو نەبووه. زوڵم له خەڵکی ئێران له لایەن ڕژیمەوه ئەوەنده زۆره تازه ئەگەر دەسەڵاتداران لەگەڵ ئەمریکاش بسازێن خەڵک هەر ناکشێنەوه و دەسبەردار نابن. له ڕاستیشدا هەر دەبێ وابێ. کۆماری ئیسلامی و جیهانبینی و شێوەی دەسەڵاتداری و یاسا و فەرهەنگ و سیاسەت و ئابووری و ئیدارەی کۆمەڵگا و هەر هەمووی لەگەڵ سەردەمی ئێستای مرۆڤایەتی ناتەبایه. دەسەڵاتی ئەم ڕژیمه مەحکوم به شکان و تێداچوون و نەمانه. هەر دەسەڵاتێک خۆی لەگەڵ پێشکەوتنەکانی جیهان و مرۆڤایەتی سەردەم نەگونجێنێ و خۆی بەڕۆژ نەکاتەوه، گۆڕ بۆ خۆی هەڵدەکەنێ. گەلانی ئێران ئازادی و دێمۆکراسی و مافی نەتەوەیی خۆیان دەوێ و بە گشتی حکومەتی هەڵبژێردراوی ڕاستەقینەی خۆیان دەوێ که لە هەڵبژاردنێکی ئازادانەدا به دەنگی خۆیان بیهێننه سەر کار، یاسایەکی ئەمرۆیی به پێی پێوەرەکانی کۆمەڵگا پێشکەوتووەکانی جیهانیان دەوێ و چیدیکه نایانەوێ له ژێر بار و دەسەڵاتی ویلایەتی فەقیەدا بن و تاقه کەسێک بڕیاریان بە سەردا بدا. دەسەڵاتی ڕەهای ویلایەتی فەقیەیان ناوێ که بڕیار بۆ جۆری پۆشاک و خۆراک و هەستان و دانیشتنی تاکەکانی کۆمەڵگاش بدات. خەڵکی ئێران چی دیکه ئەم یاسایەی ئێستای قەبووڵ نییه که هەموو ئازادییەکانیان لێ زەوت دەکات و کار و نانیان نییه و ئەگەریش دەنگی ناڕەزایەتی هەڵبڕن هەر بەپێی ئەم یاسایه بگیرێن و بکوژرێن.\nبەپێی ئاماری ڕژیم ڕێژەی دەنگدەرانی ڕێفڕاندۆمی ١٢ی گوڵانی ١٣٥٨ی هەتاوی ٢٠ میلیۆن و ٢٨٨ هەزار و ٨٥١ کەس بووه. بەڵام ساڵی ١٩٩٦ی هەتاوی ٥٦ میلیۆن و ٤١٠ هەزار و ٢٣٤ کەس مافی دەنگدانیان بووه. ئەودەم ڕژیم وتی سەتی ٩٨ی خەڵک دەنگی "بەڵێ"یان داوه به کۆماری ئیسلامی، که درۆ بوو و بۆ وێنە گەلی کورد دەنگی "نا"ی دا بەر ڕژیم. ئەگەر ئێستا هەر ئەم گشتپرسییە جارێکی تر به چاودێریی نەتەوەیەکگرتووەکان و له دەنگدانێکی ئازاددا بەڕێوەبەرن ئەگەر وای دابنێین دیسان ٢٠ میلیۆن کەس دەنگی پێ بدەنەوه که وا نابێ، هێشتا دەنگ ناهێنێتەوه. دیاره خەڵکێکی زۆریش له دەنگدەرانی ساڵی ١٣٥٨ی ئێران له ژیاندا نەماون و بەشێکی یەکجار زۆریش لەو خەڵکەی دەنگەیان بە ڕژیم داوه پەشیمانن. بۆیه لای زۆرینەی هەره زۆری خەڵکی ئێران، ڕژیمی ئیسلامی شەرعییەتی نییه و خۆیان له هەڵبژاردنی ڕژیمی ئیسلامیدا تەمەنیان بڕی نەکردووه دەنگ بدەن یا هەر له دایک نەبوون.\nله کۆتاییدا ماوه بڵێم ئەم هەڕەشه و گوڕەشەیەی خامنەیی و ڕووحانی و قاسم سولەیمانی و باقی سەرانی ڕژیم هیچ پشتیوانییەکی له لایەن خەڵک و گەلانی ئێرانەوه لێ ناکرێ. ڕژیم بەر له دامەزرانییەوه پشتی به لات و چەقۆکێشان بەستبوو و مەلاکان و لاتەکان لێک نزیک بوون و هاوپیاڵه بوون. دواتر که ڕژیم به دەسەڵات گەیشت بۆ داسەپاندنی یاساکانی به سەر خەڵکدا و بۆ سەرکوتی ئازادیخوازان لەو لات و چەقۆکێشانه کەڵکی وەرگرت. ئەدەبیاتی لاتەکان به ئاشکرا له ئەدەبیاتی مەلاکاندا بەرچاو دەکەوێ و لاتەکانیش خۆیان وەک وەچەی عەلی ئیمامی یەکەمی شیعەکان دێتەبەرچاو. ئەم هەڕەشە و گوڕەشەیەی دەسەڵاتدارانی ڕژیمی ئێران لەم کولتوورەوه سەرچاوه دەگرێ، واتە له کولتووری لاتیگەری، جگە لەوەش تەبلیغاتێکه بۆ هێزەکانی خۆیان. هەروەها کێشەی باڵەکانی ڕژیم زۆر لەوه قووڵتره که بەم تەبلیغاتانه لێک گرێ بدرێنەوه. ئەگەر زەمانی شەڕی ئێران و عێڕاق خومەینی وەک ڕێبەرێکی کارێزما و فریوکار خەڵکی بۆ بەرەکانی شەڕ دەوروژاند و هێشتاش خەڵک ڕژیمی ئیسلامییان نەناسیبوو، خۆ ئێستا خەڵک ئەو خەڵکەی جاران نییه و کوماری ئیسلامیش لای خەڵک سومعە شکاوه و وەک داگیرکەری ئێران لێی دەڕوانن و ئیتر خەڵک خۆیان بۆ ئەم رژیمه به کوشت نادەن. جگه لەوانه سەرانی ڕژیمی ئیسلامی باس له ئیقتدار و توانایی خۆیان دەکەن، بەڵام لەو ڕۆژانەدا له هەوڵی ئەوەدا بوون ٣٠٠ میلیۆن یۆرۆ، پارەی ڕژیم له ئاڵمان بگەڕێننەوه و بۆیان نەدەکرا و ڕژیم سواڵی پارەی خۆی له ئاڵمان دەکات. ئەوە چ ئیقتدار و شکۆ و گەورەییەکه که سواڵی سەرمایەی خۆیان له وڵاتان دەکەنەوه؟ دوای دەرچوونی ئەمریکا له بەرجام ئەگەرچی وڵاتانی ئۆرووپا مانەوه، بەڵام له باری ئابوورییەوه ناتوانن یارمەتیی ڕژیمی ئێران بکەن. بانکەکان و کۆمپانیا گەورەکانی ئۆرووپا له ترسی جەریمه و گەمارۆی ئەمریکا ناوێرن هاوکاریی ڕژیمی ئێران بکەن یا سەرمایەکانیان له ئێران بخەنه گەڕ. دەی ڕژیمی ئێران بەم ئابوورییە داڕماوه که هەیەتی، به چ پاشخانێکی ئابوورییەوه دەکەوێته ڕەقابەتی ئەمریکا؟ هەر بۆیه چیدیکه ڕژیم ناتوانێ به دروشمی "شکان مایەی سەرکەوتنە"، خەڵک ڕەوانەی شەڕ بکات و بە کوشتیان بدات. ئێستا ئیدی شکست یانی شکان و لەناوچوون، ڕۆژی شکان و ڕووخانی ڕژیم نزیکه و مانگرتن و خۆپیشاندان و بزووتنەوەکان مزگێنیی ئەم ڕۆژەیان پێیه.


پۆمپێۆ بۆ عەلی خامەنەیی: ھلبژارتنێن ئیرانێ حەنەکن - دارکا مازی\nپۆمپێۆ بۆ عەلی خامەنەیی: ھلبژارتنێن ئیرانێ حەنەکن\nوەزیرێ دەرڤەیێ ئەمریکا مایک پۆمپێۆ ب رێیا تویتەکێ بەرسڤا گۆتنێن عەلی خامەنەیی رێبەرێ کۆمارا ئیسلامییا ئیرانێ یێن ل سەر ھلبژارتنانێن ئەمریکایێ دا، پۆمپێۆ گۆت “ھلبژارتنێن وە حەنەکن”.\nعەلی خامەنەیی ل سەر تویتەرا خوە ب زمانێ ئنگلزی نڤیساند “رەوشا ویلایەتێن یەکبوویی یێن ئەمریکایێ و تشتێ ئەو بخوە ل سەر ھلبژارتنان دبێژن دیمەنەکە! ئەڤ ژی میناکەکە روویێ کرێتیێ دیمۆکراتییا لیبەرالی یا ئەمریکا نیشان ددەت. دوور ژ ئەنجامان، تشتەکی تام زەلال ھەیە، ئەو ژی داکەتنا سیاسی، مەدەنی و ئەخلاقی یا زەلالیا دەستھلاتا ئەمریکایە.”\nپۆمپێۆ د بەرسڤدانا خوە یا ل ھەمبەر عەلی خامەنەیی دا د تویتەکێ دا وەھا نڤیساند “تە بخوە سەد میلیۆنان پارە ژ گەلێ خوە دزینە، ھلبژارتنێن تە ژی حەنەک و پێکەنۆکن، ھوون رێ لبەر سەدان بەربژێران دگرن ناھێلن حەتا خوە کاندید بکن. ئیرۆ گەلێ تە ژ برسیبوونێ دنالیت، ژبەر کو تو ملیاران ل جەنگێن ب وەکالەت دمەزێخی دا کو دەستھلاتا وە یا کلەپتۆکراسی بپارێزن.”\nمالپەرا رادیۆ یا فەردا یا ئامەریکی کو وەشانا خوە ژ باژێرێ پراگ ب زمانێ فارسی دکەت و بەشەکە ژ رادیۆیا یا ئەورووپا ئازاد، ددەتە زانین کو عەلی خامەنەیی د تویتا خوە دا ئەنجامێن ھلبژارتنێن ئەمریکا یێن 2020ێ وەکو تێکچوونا سیاسی، مەدەنی و ئەخلاقی دبینیت.